Cubaan seludup 180,000 benih udang ditumpaskan Polis Johor

JOHOR, 12 September- Polis Johor berjaya menumpaskan cubaan menyeludup masuk benih udang karang bernilai RM1.8 juta, selepas menahan sebuah bot mencurigakan di Jeti Awam Legaran Air Gemuruh, Sedeli, di sini petang semalam.Lima lelaki berusia 21 hingga 53 tahun turut ditahan dalam operasi itu.Ketua Polis Johor Datuk Kamarul Zaman Mamat dalam kenyataannya berkata, "pemeriksaan mendapati bot berkenaan membawa sebanyak 150 kotak mengandungi 180,000 ekor benih udang karang, dengan nilai RM10,000 setiap seekor tanpa permit sah.Selain udang karang, polis juga merampas bot dan enjin serta sebuah  lori, melibatkan anggaran rampasan keseluruhan kira-kira RM2.045 juta.Kes disiasat mengikut seksyen 40 Akta Perikanan 1953 yang memperuntukkan denda tidak kurang RM500 dan tidak lebih RM20,000.

(Lima lelaki ditahan seludup masuk benih udang karang)


PM utus salam takziah buat keluarga Allahyarham Raymond Goh

KUALA LUMPUR, 12 September- Perdana Menteri, Datuk Seri Anwar Ibrahim mengutuskan salam takziah kepada keluarga penyampai berita Nightline TV3, Allahyarham Raymond Goh atau Muhahmmad Zaman Goh yang meninggal dunia pagi tadi.Menerusi hantaran di Facebook rasmi beliau, Anwar turut mendoakan keluarga Allahyarham tabah menghadapi dugaan itu."Mendoakan semoga mereka tabah menghadapi dugaan ini."Dunia penyiaran akan merindui Allahyarham dan sudah pastinya juga, jasa beliau akan terus dikenang buat selama-lamanya," katanya.Allahyarham sebelum itu berada dalam keadaan kritikal selepas diserang penyakit angin ahmar.

(Menerusi hantaran di Facebook rasmi beliau, Anwar turut mendoakan keluarga Allahyarham tabah menghadapi dugaan itu)


Jawatankuasa khas ditubuhkan berkenaan isu kekurangan beras di Melaka

JASIN, 12 September- Satu jawatankuasa khas akan ditubuhkan bagi menangani isu kekurangan beras tempatan di Melaka melibatkan dua agensi iaitu Kementerian Perdagangan Dalam Negeri dan Kos Sara Hidup (KPDN) serta Kawal Selia Padi dan Beras.Menurut Exco Keterjaminan Makanan Negeri Dr Muhamad Akmal Saleh, jawatankuasa berkenaan akan bertindak secara terperinci terhadap kemasukan dan pengeluaran beras berkenaan."Kita akan buat satu garis tatacara pengendalian piawai (SOP) bagi mengatasi masalah beras di Melaka. Sekarang Kawal Selia Padi dan Beras menguruskan kemasukan stok keluar dan masuk beras di Melaka."KPDN hanya menjalankan tugasan memeriksa dan memantau. Jadi esok ada perjumpaan kedua-dua agensi itu bagi mendapatkan data sebenar. Ia supaya tindakan dan pelaksanaan boleh dilakukan menerusi data yang diperoleh," katanya kepada pemberita selepas Ops Jamin di sini yang turut dihadiri Exco Hal Ehwal Pengguna Negeri, Alex Seah Shoo Shin.Bemula 15 September depan tiga pengilang dilantik bagi tujuan pembungkusan semula beras tempatan untuk menangani isu berkenaan.Bagaimanapun pihaknya tidak menolak kemungkinan terdapat kegiatan menyorok beras tempatan di negeri itu.


Dasar Gaji Progresif diperinci, elak beban majikan

KUALA LUMPUR, 12 September- Kerajaan diminta untuk memperjelaskan dan memperincikan Dasar Gaji Progresif supaya ia tidak dilihat membebankan pihak majikan, kata Ahli Parlimen Ayer Hitam Datuk Seri Dr Wee Ka Siong.Dalam sesi perbahasan Kajian Separuh Penggal (KSP) Rancangan Malaysia ke-12 (RMK-12) beliau menjelaskan pelaksanaan dasar tersebut agak sukar berikutan terdapat gaji minimum."Apabila ada gaji minimun di Malaysia setiap beberapa tahun mengikut peruntukan undang-undang perkara itu boleh dituntut supaya ada kenaikan gaji. Kerajaan juga perlu membantu berkenaan perkara ini, panggil Majlis Perundingan Gaji Negara."Namun gaji progresif ia lah berdasarkan latihan yang diberikan kepada seseorang bagi menambah baik produktiviti. Ia juga akan meningkatkan tangga gaji, tetapi berbeza dengan Perusahaan Mikro, Kecil dan Sederhana (PMKS). Kerana ia tidak mempunyai tangga gaji dan mempunyai konsep yag berlainan," katanya kepada pemberita di Parlimen.Sistem gaji progresif ialah peralihan daripada model pemberian upah minimum kepada kenaikan gaji secara berperingkat dan berfasa supaya ia setanding dengan pertumbuhan ekonomi negara.Pada Ogos lalu, Perdana Menteri Datuk Seri Anwar Ibrahim berkata, kabinet akan membincangkan Dasar Gaji Progresif bagi memperhalusi pelaksanaannya secara berperingkat.


Kembara Kemas akan melalui kawasan desa lima negeri

BUTTERWORTH, 12 September- Jabatan Kemajuan Masyarakat (Kemas) bawah Program Pembangunan Komuniti e-READ menganjurkan program konvoi Kembara Merdeka Desa Madani melibatkan lima negeri sempena sambutan Bulan Kebangsaan.Pengarah Kemas Pulau Pinang Kamarul Bahari Mohd. Salleh berkata, kembara berkenderaan itu membawa Jalur Gemilang yang akan melalui laluan bukan lebuh raya.Beberapa persinggahan bagi laluan di beberapa buah kampung terpilih di sekitar Pulau Pinang, Perak, Selangor, Negeri Sembilan sebelum berakhir di Dataran Gemilang, Putrajaya."Kita tak melalui lebuh raya sebab seiring dengan nama kementerian kita. Jadi kita akan melalui kawasan kawasan kampung dan kita akan berhenti di lokasi terpilih setiap negeri."Program di setiap lokasi juga akan diadakan bersama penduduk kampung dengan penglibatan semua peserta konvoi. Kita ada pertandingan deklamasi sajak merdeka, demonstrasi masakan dan beberapa acara lain," katanya kepada media selepas menyempurnakan acara pelepasan peserta seramai  45 peserta dari Pulau Pinang di Wisma Persekutuan di sini.Timbalan Perdana Menteri Datuk Seri Dr. Ahmad Zahid Hamidi yang juga Menteri Kementerian Kemajuan Desa dan Wilayah akan merasmikan acara penutup konvoi di Dataran Gemilang, Putrajaya pada 15 September depan.


Catalysing Creativity@IPPTAR, dedah pelajar asas fotografi

KUALA LUMPUR, 12 September –Tidak dinafikan perkembangan teknologi memudahkan kita merakam gambar kenangan pada bila-bila masa, hanya menggunakan telefon bimbit dan aplikasi suntingan mudah.

Namun kemahiran asas fotografi masih diperlukan untuk hasil fotografi yang lebih kreatif.

Menyediakan peluang itu, Institut Penyiaran dan Penerangan Tuan Abdul Razak (IPPTAR) menganjurkan program latihan School Attack, Catalysing Creativity@IPPTAR.

Program disertai 26 orang pelajar sekolah rendah dan menengah bawah Jabatan Pendidikan Negeri Selangor itu dijayakan bersama Bahagian Sumber Teknologi Pendidikan (BSTP) di Bukit Kiara, ibu negara semalam.

“Ia merupakan program jangkauan IPPTAR sebagai sebuah institusi latihan yang memberi  kemahiran dalam bidang fotografi dan suntingan gambar” menurut kenyataan IPPTAR.

Program menyasarkan nilai tambah dalam perkongsian ilmu asas fotografi kepada para pelajar, merangkumi kemahiran fotografi menggunakan telefon pintar serta penerapan elemen kreativiti dalam merakam dan menyunting foto.

”Selain itu juga dapat menggunakan aplikasi suntingan foto yang mudah, untuk menghasilkan produk akhir yang menarik, kreatif serta berkualiti”.

Semasa program berlangsung, Menteri Pendidikan Fadhlina Sidek sempat meluangkan masa beramah mesra bersama para peserta.

Terdahulu, beliau diberikan taklimat oleh Dr Suras Kanagasabai, Penolong Pengarah Unit Reka Bentuk Instuksional Penyiaran  BSTP, merangkap Fasililator program Catalysiang Creativity @IPPTAR mengenai perjalanan program.

Dr. Suras berharap program tersebut akan diperluas ke seluruh Selangor dengan kerjasama  IPPTAR  dalam  memberikan latihan berterusan kepada pengurusan TV Pusat Sumber Sekolah (TV PSS).

Majlis perasmian disempurnakan oleh Timbalan Pengarah BSTP, Tuan Haji Paridun Sahid.

(Menteri Pendidkan, Fadhlina Sidek bersama para peserta Program Catalysing Creativity@IPPTAR / Foto IPPTAR)


Syarikat culas bayar cukai kepada LHDN perlu diberi perhatian

KUALA LUMPUR, 12 September- Syarikat yang culas membayar cukai kepada Lembaga Hasil Dalam Negeri (LHDN) perlu diberi perhatian bagi memastikan kutipan cukai dapat dibuat dengan cekap dan memberi manfaat kepada rakyat.Ahli Parlimen Titiwangsa, Datuk Seri Johari Abdul Ghani berkata, perkara itu perlu dilaksana segera berbaki dua setengah tahun dalam Rancangan Malaysia Ke-12 (RMKe-12)."Kita kena pastikan mana-mana syarikat yang mendapat projek, (serta) segala rantaian syarikat mestilah dipantau."Mereka ini perlulah membayar cukai kepada LHDN supaya LHDN boleh dapat pendapatan, kemudian disalurkan semula kepada kerajaan."Persekitaran ekonomi ini akan berpusing, akhirnya membawa balik negara kepada landasan yang betul," katanya ketika membahaskan usul Kajian Separuh Penggal (KSP) Rancangan Malaysia Ke-12 (RMKe-12) di Dewan Rakyat di sini hari ini.Dalam perkembangan lain, peranan Institut Penyelidikan dan Kemajuan Pertanian Malaysia (MARDI) perlu diperkasa bagi merancakkan penanaman padi secara berskala besar.Selain menampung keperluan rakyat, sektor tersebut diyakini mampu berkembang, sekali gus menjadi pengeksport beras antara yang terbesar di dunia."Kita perlu belajar dari Vietnam (iaitu) sebuah negara import beras pada 1990, sekarang negara ini menjadi pengeksport ketiga terbesar dunia."Kalau kita bersungguh-sungguh fokus soal beras ini, dengan adanya MARDI (yang) dapat bajet setiap tahun, dengan penglibatan syarikat swasta dalam penanaman padi secara berskala besar, saya percaya satu hari nanti Malaysia juga boleh eksport beras ke negara luar sepertimana Vietnam," katanya.Kementerian Pertanian dan Keterjaminan Makanan memperkenal dua dasar iaitu Dasar Keterjaminan Makanan Negara 2021-2025 dan Dasar Agro-Makanan Negara 2021-2030 bertujuan menangani isu keterjaminan makanan, termasuk mengurangkan import dan eksport makanan, meningkatkan pertanian domestik dan meningkatkan pengeluaran komoditi.


600 Anggota, pegawai PDRM bertugas di PRK Pelangai

(Perhimpunan Bulanan di Ibu pejabat Polis Kontinjen Pahang di Kuantan)

KUANTAN, 12 September- Kira-kira 600 anggota dan pegawai polis akan ditugaskan pada Pilihan Raya Kecil (PRK) Dewan Undangan Negeri (DUN) Pelangai bagi memastikan proses pengundian berjalan lancar.Ketua Polis Pahang Datuk Yahaya Othman berkata, pihaknya akan menggunakan kekuatan anggota kontinjen Pahang sepenuhnya bermula pada hari penamaan calon sehingga selesai PRK pada 7 Oktober 2023.

(Ketua Polis Pahang Datuk Yahaya Othman)

"Pihak Polis Kontinjen Pahang akan menggunakan semua kekuatan dalaman yang ada dalam kontinjen untuk menghadapi pilihan raya kecil ini. Kita anggarkan seramai lebih 600 orang akan terlibat dalam pilihan raya kecil iaitu penugasan semasa penamaan calon dalam tempoh berkempen dan juga semasa undi awal dan hari mengundi pada 7 oktober", katanya kepada pemberita selepas program Perhimpunan Bulanan di Ibu pejabat Polis Kontinjen Pahang di Kuantan.Tambahnya, pihak PDRM juga yakin PRK Pelangai akan dapat diadakan dalam keadaan aman dan tenang.Polis Pahang juga akan membuat pemantauan bagi memastikan tiada isu melibatkan agama, kaum dan raja (3R).Beliau juga meminta semua pihak mematuhi peraturan dan mengikuti nasihat serta arahan yang diberikan pasukan polis bertugas supaya ketenteraman awam sentiasa terpelihara.Suruhanjaya Pilihan Raya (SPR) menetapkan tarikh pengundian PRK DUN Pelangai pada 7 Oktober manakala 3 Oktober ditetapkan untuk pengundian awal.Manakala hari penamaan calon pula ditetapkan pada 23 September 2023.


Luaskan sumber hasil negara, GST perlu diperkenalkan semula

KUALA LUMPUR, 12 September- Kerajaan perlu melaksanakan semula Cukai Barang dan Perkhidmatan (GST) yang telah dimansuhkan sebelum ini bagi meluaskan sumber hasil negara.Ahli Parlimen Puncak Borneo, Datuk Willie Anak Mongin berkata, Akta Kewangan Awam dan Tanggungjawab Fiskal yang akan dibentangkan pada sesi Parlimen bulan depan juga wajar disokong bagi menambah baik pengurusan hutang."Untuk kemampanan fiskal dan sistem kewangan, saya amat bersetuju dengan saranan supaya memperkenalkan Akta Tanggungjawab Fiskal agar negara dapat menggalakan tadbir urus fiskal akauntibiliti dan ketelusan bagi memastikan kemampanan fiskal serta menyokong kestabilan makroekonomi."Saya juga ingin sekali lagi mencadangkan, demi untuk memperluaskan hasil negara, negara perlu pertimbangkan pelaksanaan GST pada kadar 3 hingga 4 peratus," katanya dalam sesi perbahasan Kajian Separuh Penggal (KSP) Rancangan Malaysia Ke-12 (RMKe-12) di Dewan Rakyat di sini hari ini.Tambah Willie lagi, selain kerajaan perlu fokus kepada pembangunan ekonomi, intergriti juga perlu ditingkatkan bagi mengelakkan sebarang penyelewengan serta salah laku.


Gempa bumi: Agong, Raja Permaisuri zahir takziah kepada Kerajaan Maghribi

KUALA LUMPUR, 12 September- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah menzahirkan ucapan takziah kepada seluruh keluarga mangsa terkorban dalam tragedi gempa bumi di Maghribi pada Jumaat lalu.Menerusi facebook Istana Negara, Seri Paduka Baginda berdua menzahirkan rasa dukacita atas kehilangan ribuan nyawa dalam tragedi tersebut serta menzahirkan harapan agar seluruh keluarga mangsa sabar dan tabah menghadapi dugaan serta suasana sedih dan pilu ini.Baginda berdua turut mendoakan agar roh-roh mangsa yang beragama Islam dicucuri rahmat oleh Allah SWT dan ditempatkan bersama orang yang beriman dan beramal soleh.

"Seri Paduka Baginda berdua turut menzahirkan ucapan takziah dan rasa simpati kepada Raja Mohammed VI, Kerajaan Maghribi dan rakyatnya atas musibah yang telah melanda dengan kehilangan nyawa ribuan rakyat dan kerosakan harta benda serta infrastruktur", menurut catatan itu."Dalam tempoh kesedihan ini, Seri Paduka Baginda berdua dan Malaysia bersolidariti dengan rakyat Maghribi dan mendoakan agar mangsa yang masih terperangkap di bawah runtuhan akibat tragedi itu dapat diselamatkan dengan segera serta mereka yang tercedera dikurniakan kesembuhan segera.Dilaporkan, sehingga kini seramai 2,862 orang telah terkorban, manakala 2,500 orang yang cedera.


Datuk, cucu ditemukan lemas di kolam tinggal

SUNGAI PETANI, 12 September- Seorang datuk dan cucu lelaki ditemukan lemas dalam sebuah kolam tinggal berdekatan sebuah restoran di Taman Kempas, di sini, Kedah, malam tadi.

Ketua Polis Daerah Kuala Muda, Asisten Komisioner Zaidy Che Hassan berkata, pihaknya menerima laporan berkaitan kejadian kira-kira pukul 7.20 malam sebelum anggotanya digegaskan ke lokasi kejadian.

Mangsa pertama, 78, dan mangsa kedua berusia setahun tujuh bulan ditemukan dalam keadaan terapung di kolam berkenaan.

Soal siasat terhadap bapa kanak-kanak itu memaklumkan, anaknya sering dibawa bapanya untuk bersiar-siar pada setiap petang, selepas mengambil anaknya itu daripada isterinya yang bekerja di kedai makanan di kawasan sama.

Pada hari kejadian, dia telah keluar mencari kedua-dua mangsa dan melihat orang ramai berkumpul sewaktu melalui kawasan kolam terbabit sebelum menemukan bapa serta anaknya dalam keadaan terapung di kolam berkenaan.Zaidy berkata, siasatan awal mendapati tiada sebarang unsur jenayah. Kedua-dua mangsa dihantar ke unit forensik Hospital Sultan Abdul Halim untuk proses bedah siasat sebelum dituntut keluarga.

(Jenazah kedua-dua mangsa lemas dalam kolam tinggal)


Isu DNAA Ahmad Zahid: Peguam Negara akan dipanggil beri penjelasan

KUALA LUMPUR, 12 September- Peguam Negara akan dipanggil bagi memberi penjelasan berhubung keputusan melepas tanpa membebaskan (DNAA) Datuk Seri Dr Ahmad Zahid Hamidi di Parlimen.Pengerusi Jawatankuasa Pilihan Khas Hak Asasi Manusia, Pilihan Raya dan Reformasi Institusi, William Leong Jee Keen berkata, ia akan dibentangkan selepas siasatan berhubung kes berkenaan dibuat."Saya selaku pengerusi jawatankuasa telah keluarkan kenyataan bahawa jawatankuasa akan adakan prosiding dan panggil kedua-dua peguam negara untuk memberi penjelasan."Kita akan bentangkan laporan selepas siasatan dibuat," jelasnya di Dewan Rakyat di sini hari ini.Dewan sekali lagi kecoh apabila Ahli Parlimen pembangkang membangkitkan isu berkenaan hingga persidangan hari ini tertanggung selama kira-kira 30 minit.

Berita berkaitan:Isu DNAA Ahmad Zahid: Persidangan Khas Dewan Rakyat tertangguh 30 minitSpeaker Dewan Rakyat tolak usul DNAADewan Rakyat: 40 Ahli parlimen terlibat perbahasan KSP RMKe-12


Speaker Dewan Rakyat tolak usul DNAA

KUALA LUMPUR, 12 September- Yang Dipertua Dewan Rakyat, Tan Sri Johari Abdul menolak sekali lagi usul berkaitan keputusan melepas tanpa membebaskan (DNAA) Timbalan Perdana Menteri, Datuk Seri Dr Ahmad Zahid Hamidi untuk dibahaskan dalam Dewan Rakyat.Beliau berkata persidangan khas Dewan Rakyat yang berlangsung ketika ini adalah di bawah Peraturan Mesyuarat 11(3) dan hanya Perdana Menteri yang menentukan usul yang perlu dibentang dan dibahaskan.

(Yang Dipertua Dewan Rakyat, Tan Sri Johari Abdul)

"Ini adalah sidang khas, sidang khas itu, Mesyuarat 11(3) yang menentukan ialah Perdana Menteri. Maka, apa yang termaktub dalam syarat-syarat yang ditetapkan, maka saya ikuti, sebab itulah. Saya sebut semalam juga kepada Arau dan Machang, saya akan memberi ruang. Saya tahu ini adalah isu politik yang masyarakat juga hendak tahu apa yang berlaku. Saya kata selepas PM membahaskan, saya tidak kata semalam, saya tidak kata hari ini, selepas ini. Maknanya enam hari, hari ini, esok, lusa dan seterusnya", katanya di Dewan Rakyat.

Pada Jumaat lalu, Tan Sri Johari telah menolak usul yang dikemukakan oleh Ahli Parlimen Machang, Wan Ahmad Fayhsal Wan Ahmad Kamal dan Ahli Parlimen Arau, Datuk Seri Dr Shahidan Kassim.Usul tersebut adalah bagi meminta Sidang Dewan Rakyat ditangguhkan mengikut Perkara 18(1) dan (2) Peraturan-Peraturan Majlis Mesyuarat bagi memohon penjelasan daripada Peguam Negara mengenai keputusan mahkamah DNAA Datuk Seri Ahmad Zahid Hamidi yang juga Timbalan Perdana Menteri daripada 47 pertuduhan rasuah berkait Yayasan Akalbudi.

Pada 4 September lalu, Mahkamah Tinggi Kuala Lumpur memutuskan untuk melepas tanpa membebaskan Ahmad Zahid daripada semua pertuduhan pecah amanah jenayah, rasuah dan pengubahan wang haram berkaitan dengan dana Yayasan Akalbudi yang dihadapinya.Hakim Datuk Collin Lawrence Sequerah membuat keputusan itu selepas mendengar 11 alasan yang dikemukakan oleh Timbalan Pendakwa Raya Datuk Mohd Dusuki Mokhtar untuk menghentikan prosiding kes berkenaan.

DNAA kepada Ahmad Zahid budi bicara peguam negara, diputuskan mahkamahHormati keputusan mahkamah, tiada campur tangan kerajaan


Isu DNAA Ahmad Zahid: Persidangan Khas Dewan Rakyat tertangguh 30 minit

(Shahidan Kassim dan Ramli Md Nor)

KUALA LUMPUR, 12 September- Persidangan khas Dewan Rakyat tertangguh hampir 30 minit apabila Ahli Parlimen pembangkang membangkitkan usul berlainan.Ia bermula apabila Ahli Parlimen Arau, Datuk Seri Dr Shahidan Kassim membangkitkan isu keputusan mahkamah melepas tanpa membebaskan (DNAA) Datuk Seri Dr Ahmad Zahid Hamidi.Timbalan Yang Dipertua Dewan Rakyat, Datuk Ramli Md Nor meminta Ahli Parlimen supaya merujuk kepada Yang Dipertua Dewan Rakyat, Tan Sri Johari Abdul berkenaan status usul tersebut.Tambahnya lagi, usul berhubung isu DNAA berkenaan telahpun ditolak oleh Yang Dipertua Dewan Rakyat.Tindakan pembangkang tersebut telah menyebabkan persidangan Dewan Rakyat di sini tertangguh 30 minit sebelum perbahasan dimulakan oleh Ahli Parlimen Larut, Datuk Seri Hamzah Zainudin.

Berita berkaitan:Isu DNAA Ahmad Zahid: Peguam Negara akan dipanggil beri penjelasanSpeaker Dewan Rakyat tolak usul DNAA


Warga Labuan berpeluang menang RM3,000 hias premis dengan Jalur Gemilang

(FOTO FB Jabatan Penerangan WP Labuan)

LABUAN, 12 September- Jabatan Penerangan Labuan menganjurkan Pertandingan Anugerah Semarak Gemilang bagi menyemarakkan sambutan Bulan Kebangsaan dan Hari Malaysia peringkat wilayah itu.Pertandingan itu menawarkan hadiah wang tunai RM3,000 kepada pemenang.Pengarahnya, Azman Sipan berkata, penyertaan dibuka kepada agensi kerajaan, swasta, badan bukan kerajaan (NGO) dan orang-perseorangan di Labuan dengan menghiasi Jalur Gemilang di premis, bangunan atau kediaman masing-masing. Setiap peserta perlu menghantar gambar pertandingan melalui media sosial jabatan berkenaan untuk sesi penilaian. Pengumuman dan penyampaian hadiah akan diadakan dalam satu majlis aprisiasi pada hujung bulan ini."Jabatan Penerangan sebagai penganjur utama, kita akan turun ke lokasi-lokasi untuk memastikan gambar yang dihantar itu benar seperti yang kita lihat bagi menentukan pemenang," katanya ketika ditemui pemberita pada program Semarak Gemilang 2023 di Balairaya Kampung Pantai di sini.Progam tersebut disempurnakan oleh Timbalan Pengerusi Perbadanan Labuan, Simsudin Sidek.Ia merupakan siri jelajah terakhir yang diadakan dengan kerjasama Majlis Perwakilan Penduduk (MPP) Zon Labuan dan salah satu pengisian program sempena sambutan Hari Kebangsaan dan Kempen Jalur Gemilang peringkat Labuan.


Dewan Rakyat: 40 Ahli parlimen terlibat perbahasan KSP RMKe-12

KUALA LUMPUR, 12 September- Seramai 40 orang ahli parlimen dijangka akan terlibat dalam perbahasan Rancangan Malaysia Ke-12, (RMKe-12) di Persidangan Khas Dewan Rakyat hari ini.Perbahasan telah dimulakan oleh Ketua Pembangkang, yang juga Ahli Parlimen Larut, Datuk Seri Hamzah Zainudin.Menurut Timbalan Yang Dipertua Dewan Rakyat, Datuk Ramli Md Nor, Datuk Seri Hamzah diberikan masa satu jam untuk berbahas dan diikuti oleh Ahli Parlimen Titiwangsa untuk berbahas selama 30 minit.

(Timbalan Yang Dipertua Dewan Rakyat, Datuk Ramli Md Nor)

"Seramai 40 orang sahaja yang berbahas dalam senarai saya ini. Jika ada tambahan, tolong panjangkan ke pejabat SUDR untuk ditambah, seperti yang saya ada ini adalah 40 pada pagi ini, saya akan bacakan 15 sahaja", katanya di sesi persidangan Dewan Rakyat.Semalam Perdana Menteri, Datuk Seri Anwar Ibrahim telah membentangkan Kajian Separuh Penggal (KSP) Rancangan Malaysia Ke-12 (RMKe-12) di Dewan Rakyat.KSP RMKe-12 akan dibahaskan bermula hari ini hingga 19 September dan disambung bahas di Dewan Negara.


13 motosikal ditunggang warga asing disita JPJ Johor

JOHOR BAHRU, 12 September- Sebanyak 13 buah motosikal yang ditunggang oleh warga asing disita oleh Jabatan Pengangkutan Jalan (JPJ) di sini, semalam.Kesemua motosikal itu disita menerusi Operasi Khas Motosikal.Tindakan sitaan dijalankan oleh Unit Operasi JPJ Johor Bahru mengikut Akta Pengangkutan Jalan 1987.Sebanyak 46 notis saman JPJ (P) 22 turut dikeluarkan terhadap pengguna jalan raya atas pelbagai kesalahan termasuk tiada lesen memandu, lesen kenderaan motor serta lapan kesalahan teknikal kenderaan."Pihak JPJ Johor tidak akan berkompromi kepada mana-mana pihak yang melanggar undang-undang sedia ada," menurut kenyataan.


Bom tangan ditemukan di tapak pengurusan sisa pepejal

BUKIT MERTAJAM, 12 September- Seorang pekerja di sebuah tapak pengurusan sisa pepejal di Ampang Jajar di sini menjumpai bom tangan di situ, semalam.Ketua Polis Daerah Seberang Perai Tengah, Asisten Komisioner Tan Cheng San berkata, pihaknya menerima maklumat berhubung penemuan bahan letupan terbabit pada pukul 1.30 tengah hari.Sepasukan polis kemudian terus digegaskan ke lokasi untuk membuat pemeriksaan."Pemeriksaan awal polis mendapati tapak pengurusan sisa pepejal itu terletak di kawasan berbukit dan berpagar, manakala objek yang disyaki bom tangan itu dijumpai dalam keadaan berkarat serta lengkap sifatnya.“Pihak Unit Pemusnah Bom dari Ibu Pejabat Polis Kontinjen (IPK) Pulau Pinang yang hadir membuat pemeriksaan keselamatan di lokasi seterusnya menjalankan proses pemusnahan di kawasan itu,” katanya dalam kenyataan hari ini.Polis masih menjalankan siasatan lanjut berhubung penemuan bom tangan terbabit.


KEMAMAN, 11 September- Tiga puluh keluarga di perkampungan Felda Neram Dua, Kemaman, Terengganu kini hidup dalam ketakutan berikutan kemunculan gajah liar.

Gajah liar yang muncul sejak beberapa hari lalu turut merosakkan tanaman penduduk yang menjadi sumber rezeki mereka.Penduduk mendakwa, kumpulan haiwan liar itu dipercayai tersesat dari kawasan hutan berdekatan dan keluar mencari makanan di kawasan petempatan penduduk.  "Jadi sekarang Ini dah tahu dia (gajah) datang berhampiran rumah dan malam-malam kita rasa bimbang juga, kalau dah tengok ada sampai dekat rumah, kita pun mula rasa cemas, keadaan pula malam, jadi berjaga-jaga juga," kata penduduk, Dayang Yahya. " Tidak ada sejarah gajah datang sampai belakang rumah, kira buka pintu belakang nampak sudah gajah duduk main, nampak dalam 3.50 pagi. Perasaan campur terkejut biasa tengok main dalam hutan, jauh-jauh, sekarang main belakang rumah, buka-buka sudah ada," kata seorang lagi penduduk, Shahrul Anuar Osman. Pengarah Jabatan Perlindungan Hidupan Liar dan Taman Negara (PERHILITAN) Terengganu,  Loo Kean Seong berkata pihaknya telah mendapat makluman dan tindakan pemantauan sedang dilakukan.

(Penduduk Felda resah kehadiran gajah liar)


Bekalan beras tempatan masih mencukupi di Negeri Sembilan

SEREMBAN, 11 September- Jumlah bekalan beras tempatan dalam pasaran Negeri Sembilan masih mampu menampung permintaan pengguna meskipun berlaku penyusutan.Berdasarkan tinjauan RTM, pelbagai reaksi diterima berkenaan perkara itu dan mereka berharap agar usaha yang dilaksana kerajaan menerusi pelaksanaan intervensi akan memulihkan bekalan beras negara."Kalau kita tengok isu ayam dan telur, pihak kerajaan pun ada ambil langkah dari awal. Jadi, untuk situasi beras ini kita lihat kerajaan tengah jalankan program Smart SBB dalam memastikan tuaian yang lebih efektif.Kalau kebiasannya mereka mendapat hasil tuaian sekitar 3.75 tan matrik per hektar dan akan dapat ditingkatkan kepada 50%. Ini adalah inisiatif yang sangat baik," kata pengurus pasar raya, Mohd Shafeq Ismangil."Kalau kurangkan harga untuk beras itu, rakyat pun senang hati. Ini kerana rakyat pun tahu harga meningkat bukan macam dulu, beras import pun sudah memang meningkat. Jadi, kita beli beras tempatanlah. Maka, kalau boleh selaraskan harga beras itu memang baguslah," jelas Ramesh A/L Nadarajah.

"Harapannya agar segala langkah mesti dilaksanakan sebaik mungkin. Harga beras boleh turun sebab beras ini ialah makanan ruji kita," kata Rosnani Abd Rahman."Pantauan kepada bekalan beras ini baguslah. Elak ada beras harga lain-lain. Selain itu, usaha kerajaan nak pulihkan bekalan beras ini, kita harap akan nampak hasil yang positiflah," kata peniaga, Fatimah Hussin.Terdahulu, Menteri Pertanian Keterjaminan Makanan, Datuk Seri Mohd Sabu memaklumkan kementeriannya mengambil langkah intervensi sebagai solusi jangka pendek terhadap isu kekurangan bekalan beras yang digembar-gemburkan. Projek Smart Sawah Berskala Besar (Smart SBB) antara inisiatif yang akan dilaksana selain sesi libat urus antara pemegang taruh industri padi dan beras dalam mencari penyelesaian bagi jangka masa sederhana dan panjang.


CYBERJAYA, 11 September- Suruhanjaya Komunikasi dan Multimedia Malaysia (MCMC) tidak menerima sebarang aduan gangguan kepada perkhidmatan telekomunikasi sedia ada melibatkan peranti satelit Starlink.Menerusi satu kenyataan MCMC menjelaskan, sekiranya berlaku sebarang gangguan, ia akan diatasi melalui penyelesaian gangguan sedia ada mengikut kerangka kebangsaan dan antarabangsa.Ketika membuat keputusan berkaitan peruntukan dan pengurusan gangguan spektrum, suruhanjaya itu berpandukan kepada kerangka yang disediakan oleh Kesatuan Telekomunikasi Antarabangsa (ITU), khususnya Peraturan Radio ITU. "Perkhidmatan satelit adalah secara asasnya global dan Peraturan Radio ITU menyediakan kerangka global untuk menyelaraskan dan mengawal perkhidmatan ini," menurut kenyataan itu. MCMC kekal komited melindungi kepentingan awam dan memastikan semua perkhidmatan telekomunikasi, termasuk yang disediakan oleh Starlink, beroperasi dengan mematuhi standard dan peraturan.

(Tiada aduan gangguan berhubung perkhidmatan Starlink/Foto fail)


KEMAMAN, 11 September- Jabatan Kebajikan Masyarakat (JKM) sedang mengesan ibu kandung atau waris kepada seorang bayi perempuan yang ditemukan di sebuah kedai jual ayam di Bukit Jabor, Chukai pada 12 Julai lalu. Pegawai Kebajikan Masyarakat Daerah Kemaman, Mohd Fadzli Ismail berkata bayi yang masih bertali pusat itu dijumpai pekerja kedai berkenaan yang kemudiannya membuat laporan di Balai Polis Chukai. Bayi berkenaan kini berumur dua bulan dan berada bawah JKM sejak ditemukan setelah mendapat perintah Mahkamah Majistret Kemaman bawah Seksyen 25(2) Akta Kanak-Kanak 2001. Mohd Fadzli berkata, siasatan polis di setiap klinik kesihatan dan hospital bagi mencari rekod ibu kandung kepada bayi itu masih giat dilakukan."Dalam kejadian Julai lalu, bayi berkenaan yang masih bertali pusat ditemukan pekerja kedai pemprosesan ayam segar dipercayai dibuang individu tidak bertanggungjawab. "Bayi seberat kira-kira dua kilogram itu dijumpai kira-kira jam 7.50 pagi oleh beberapa pekerja  yang sedang memunggah bekalan ayam segar di kedai," kata Mohd Fadzli kepada media di sini. Ketika ditemukan, bayi berkenaan hanya dibalut dengan sehelai kain dan dalam keadaan menggigil kesejukan dan dihurungi semut. Orang ramai yang mempunyai maklumat mengenai ibu kandung atau waris bayi itu boleh menghubungi Pejabat Kebajikan Masyarakat Daerah Kemaman di talian 09-8591686.

(Ibu kandung bayi ditinggal di kedai jual ayam dicari)


(ANIH Berhad dan pihak perunding sedang menjalankan kajian terperinci untuk mengenal pasti punca sebenar kejadian)

KUANTAN, 11 September- Pengendali Lebuhraya Kuala Lumpur - Karak (KLK) dan Lebuhraya Pantai Timur Fasa 1 (LPT1), ANIH Berhad telah mengambil langkah-langkah segera menangani isu kegagalan tambakan projek tebatan banjir LPT 1 di Kilometer 118.2 ke Kilometer 117.8 arah Kuala Lumpur dengan menempatkan kakitangan operasi sepanjang 24 jam lalu di tempat kejadian.Setakat ini, tiada pergerakan baharu direkodkan di kawasan kejadian namun pihak syarikat dengan kerjasama kontraktor telah menempatkan penanda enapan bagi meneruskan pemantauan keadaan semasa.ANIH Berhad dan pihak perunding sedang menjalankan kajian terperinci untuk mengenal pasti punca sebenar kejadian. Menurut kenyataan ANIH Berhad, kerja pembaikan akan dilaksanakan segera oleh pihak kontraktor setelah penyiasatan tapak secara menyeluruh selesai dan cadangan pembaikan yang bersesuaian dikemukan pihak jurutera perunding.Berdasarkan siasatan awal, terdapat resapan air bawah tanah di tapak projek yang menyebabkan runtuhan cerun tambak di kawasan kerja tebatan banjir.Ia mengakibatkan rekahan di permukaan jalan di KM118.2 ke KM117.8 melibatkan lorong kecemasan dan sebahagian lorong perlahan.Langkah segera telah diambil dengan menutup sepenuhnya laluan ke Kuala Lumpur dan mengaktifkan sistem laluan kontra dari KM 116.5 hingga KM 119.4 di laluan timur pada jam 4.15 petang semalam bagi mengelakkan sebarang kejadian yang tidak diingini.Para pengguna dinasihatkan agar merancang perjalanan dan memandu secara berhemah serta mematuhi arahan petugas di lokasi.Bagi mendapatkan informasi tepat dan terkini, para pengguna disarankan mengikuti saluran rasmi media sosial ANIH Berhad di Facebook (@Lebuhraya Pantai Timur) dan Twitter, (@LPTTrafik) serta Lembaga Lebuhraya Malaysia di Twitter (@llmtrafik) dan Facebook (@Lembaga Lebuhraya Malaysia) . Untuk sebarang kecemasan, sila hubungi LPT - Line di 1-700-818-700 atau LLM di 1800- 88- 7752.

(Resapan air bawah tanah dipercayai punca mendapan di LPT1)


Gempa bumi kuat di Halmahera, Indonesia

(Menurut kenyataan Jabatan Meteorologi Malaysia gempa berpusat di 1.2 darjah Utara 127.4 darjah Timur dengan kedalaman 151 kilometer)

PETALING JAYA, 11 September- Satu gempa bumi kuat dengan magnitud 6.0 melanda Pulau Halmahera di Kepulauan Maluku, Indonesia pada 8.51 malam tadi.Menurut kenyataan Jabatan Meteorologi Malaysia gempa berpusat di 1.2 darjah Utara 127.4 darjah Timur dengan kedalaman 151 kilometer. Kedudukannya 41 kilometer utara dari Ternate, Indonesia."Penilaian awal menunjukkan, tiada ancaman tsunami kepada Malaysia," menurut kenyataan itu..

(Gempa bumi kuat di Halmahera, Indonesia)


Kembara Kenali Borneo ke daerah Sibu

SIBU, 11 September- Kembara Kenali Borneo Yang di-Pertuan Agong, Al-Sultan Abdullah Ri’ayatuddin Al Mustafa Billah Shah dan Raja Permaisuri Agong Tunku Azizah Aminah Maimunah Iskandariah meneruskan kembara ke Daerah Sibu.Kompleks Kuil Yu Lung San Tien En Si merupakan lokasi seterusnya kembara itu.Kompleks kuil itu siap dibina pada tahun 2009 merangkumi tujuh bangunan utama dan pelbagai binaan lain di sekitarnya. Uniknya kompleks itu, ia menggabungkan rumah ibadat untuk tiga ajaran masyarakat Cina iaitu Buddha, Konfusianisme dan Taoisme. Bangunan-bangunan tersebut sebenarnya dibina sepenuhnya dengan sumbangan orang awam. Di kompleks itu, Al-Sultan Abdullah dan Tunku Azizah melawat empat buah kuil yang ada. Orang ramai berkumpul dengan memakai pakaian tradisional masing-masing. Kemudian rombongan diraja itu berehat sementara di hotel kediaman sebelum berangkat ke majlis santapan malam bersama komuniti di Dewan Kelab Melayu Kampung Nyabor, MUC di Jalan Bandong Sibu. Bagi jadual kembara esok Yang di-Pertuan Agong berkenan mencemar duli berangkat ke Pasar Sentral Sibu untuk lawatan ke sekitar pasar itu. Selepas Pasar Sentral Sibu, rombongan diraja itu akan meneruskan kembara ke bahagian Sri Aman.

(Al-Sultan Abdullah dan Tunku Azizah berkenan melihat pembuatan tenun karap/BERNAMA)


Sindiket dadah antarabangsa dipatahkan, rampas syabu bernilai RM1.7 juta

NILAI, 11 September- Sindiket pengedaran dadah antarabangsa berjaya ditumpaskan Cawangan Narkotik Ibu Pejabat Kastam Diraja Malaysia (JKDM) dengan merampas serbuk kristal yang dipercayai methamphetamine atau syabu dengan berat 51.36 kilogram bernilai RM1.7 juta.Menurut Penolong Ketua Pengarah Kastam Ribuan Abdullah, operasi itu dilakukan JKDM dan telah menyita enam buah kotak dan lima daripadanya mengandungi bungkusan plastik lutsinar berisi sybau pada 4 September lalu di sebuah gudang di Pelabuhan Klang, Selangor."Modus operandi sindiket dalam kes ini ialah mengaburi pihak berkuasa dagangan dengan menyorokkan 338 plastik lutsinar yang berisi bahan disyaki dadah di dalam 72 gelung paip getah."Dagangan ini telah diikrarkan paip getah bertekanan tinggi dan boleh diedar kepada seramai 256,800 penagih," katanya dalam sidang media rampasan JKDM di cawangan Narkotik Ibu Pejabat JKDM, Kampung Jijan di sini.Rampasan berkenaan dipercayai akan dieksport ke Australia menggunakan laluan laut dengan pendaftaran maklumat syarikat palsu diletakkan dalam dokumen eksport.Menurut Ribuan Abdullah rampasan itu juga merupakan pertama kali digunakan sindiket bagi menyorokkan dadah menggunakan gelung paip getah .Kes disiasat di bawah Seksyen 39 B (1) (A) Akta Dadah Berbahaya 1952.


Prinsip Maqasid Syariah bentuk masyarakat berintegriti, harmoni

KUALA LUMPUR, 11 September- Usaha menerapkan nilai Maqasid Syariah, prinsip akhlak dan kerohanian dalam membentuk masyarakat MADANI amat digalakkan bagi melahirkan masyarakat yang berintegriti dan harmoni.Menurut Menteri di Jabatan Perdana Menteri (Hal Ehwal Agama) Datuk Dr. Na’im Mokthar, Maqasid Syariah meliputi lima prinsip utama iaitu penjagaan agama, nyawa, akal, keturunan dan harta perlu diletakkan sebagai asas dalam kerangka panduan strategik bagi melahirkan masyarakat berakhlak, berilmu, penyayang dan bersatu padu."Antara peranan bagi memelihara akal adalah penyucian jiwa. Jadi tujuan Maqasid Syariah itu adalah untuk memelihara lima asas tadi."Ia secara tidak langsung menjadikan masyarakat mempunyai nilai intergriti, amanah dan akhlak yang tinggi. Maknanya kesemua mereka beradab," katanya kepada pemberita selepas menyempurnakan majlis pelancaran Tabung Haji (TH) Khairat di ibu negara.Mohd Na'im Mohktar berkata, pelaksanaan Maqasid Syariah akan menyuburkan lagi implimentasi tiga nilai utamanya iaitu keadilan, kemanusiaan dan kebaikan yang diyakini mampu membangunkan Malaysia MADANI dengan cemerlang.Bagi Ketua Pegawai Eksekutif Yayasan Dakwah Islamiah Malaysia (YADIM) Zamri Zainal Abidin, "apabila dilihat kepada susunan setiap tonggak dalam Malaysia MADANI, kita dapat lihat ia bertepatan dengan kehendak dan hala tuju Maqasid Syariah."Jadi sebab itu saya berani katakan bahawa pendekatan Malaysia MADANI oleh perdana menteri merupakan suatu pendekatan yang berasaskan Maqasid Syariah."Nilai insaniah dan sahsiah dalam perkhidmatan awam dan sektor pendidikan serta menginstitusikan penyelidikan sosial berlandaskan Maqasid Syariah akan melestarikan kesejahteraan hidup semua rakyat Malaysia.


Premis ‘nasi ayam claypot’ tular tidak punyai sijil halal

KUALA LUMPUR, 11 September- Premis 'nasi ayam claypot' yang tular di media sosial baru-baru ini telah disahkan tidak memiliki sijil halal Jabatan Kemajuan Islam Malaysia (JAKIM). Sehubungan itu umat Islam di negara ini dinasihatkan supaya lebih berhati-hati dan membuat semakan terlebih dahulu dalam memilih premis makanan yang ingin dikunjungi.    "Pemilik restoran tersebut adalah bukan pemegang sijil halal Malaysia yang dikeluarkan oleh mana-mana badan berautoriti. Makanan ini sangat penting sebab benda yang kita makan itu kalau tidak halal ia akan membentuk darah daging kita," kata Menteri di Jabatan Perdana Menteri (Hal Ehwal Agama), Datuk Dr. Mohd Na’im Mokhtar."Jadi lebih baik untuk kita bersifat dan bersikap untuk berhati-hati dan alhamdulillah kita ada cara bagaimana kita hendak tentukan sama ada sesuatu restoran itu mempunyai sijil halal ataupun sebaliknya," kata beliau selepas Majlis Pelancaran TH Khairat di Menara Tabung Haji, di sini. Jelasnya, umat Islam di negara ini harus melayari portal Rasmi Halal Malaysia serta melakukan semakan melalui aplikasi telefon pintar ‘Verify Halal’ untuk mengetahui produk dan premis makanan yang memiliki Sijil Pengesahan Halal Malaysia (SPHM) yang sah.Di majlis itu Lembaga Tabung Haji (TH) melancarkan ‘TH Khairat’ iaitu perlindungan takaful sebanyak RM12,000 kepada penerima manfaat sekiranya berlaku kematian atau hilang upaya kekal terhadap pendeposit TH dengan langganan tahunan serendah RM28 sahaja.

(Datuk Dr. Mohd Na’im berkata premis ‘nasi ayam claypot’ tular tidak punyai sijil halal)


Atlet disaran mencarum dengan PERKESO, kebajikan terbela

KLANG, 11 September- Kerajaan negeri Selangor menyarankan para atlet di negeri itu supaya segera mendaftar serta membuat caruman dengan Pertubuhan Keselamatan Sosial (PERKESO) bagi menjamin kebajikan mereka.Menurut Exco Sukan Negeri Selangor, Mohd Najwan Halimi, pihaknya akan membuat semakan semula di peringkat pentadbiran bagi memastikan kebajikan semua atlet serta kakitangan Majlis Sukan Negeri Selangor terbela. "Kita memang mengutamakan kebajikan bukan setakat pegawai kakitangan di peringkat sukan, bahkan juga di peringkat atlet. Kita akan semak semula maklumat di peringkat pentadbiran khususnya melibatkan kebajikan atlet kita, sama ada mereka ini belum mencarum atau sudah mencarum.Usaha ini selari dengan hasrat kita dan PERKESO, yang bersungguh-sungguh memastikan majikan dan kakitangan untuk mencarum," kata Najwan kepada pemberita selepas melawat pekerja Majlis Sukan Negeri Selangor, Mohd Nur Farith Shakba yang mengalami kecederaan teruk di bahagian kepala dan saraf akibat kemalangan jalan raya di Klang, hari ini.

(Exco Sukan Negeri Selangor, Mohd Najwan Halimi menyantuni pekerja Majlis Sukan Negeri Selangor,Mohd Nur Farith Shakba yang mengalami kecederaan teruk akibat kemalangan jalan raya)

Mohd Nur Farith layak menerima faedah Pampasan Hilang Upaya Kekal bernilai RM189,218 dan Hilang Upaya Sementara bernilai RM22,039 daripada PERKESO.Beliau turut menerima faedah Hilang Upaya Kekal Berkala sebanyak RM3,036 setiap bulan.Ibunya, Saadiah Yahaya pula menerima Elaun Bayaran Sentiasa bernilai RM500 kerana menjaga beliau sepanjang masa."Terima kasih, sebab PERKESO bagi bantuan. Kuranglah sikit bebanan saya," luah Saadiah kepada pemberita.


TH Khairat dilancar, perlindungan takaful sehingga RM12,000

KUALA LUMPUR, 11 September- Lembaga Tabung Haji (TH) melancarkan TH Khairat, perlindungan takaful sebanyak RM12,000 kepada penerima manfaat sekiranya berlaku kematian atau hilang upaya kekal.Menteri di Jabatan Perdana Menteri (Hal Ehwal Agama), Senator Datuk Dr. Mohd Na’im Mokhtar berkata ia memanfaatkan pendeposit dengan langganan tahunan hanya serendah RM28.Inisiatif itu terbuka kepada semua pendeposit TH yang berumur seawal sebulan sehingga 65 tahun, selain ditaja jamin oleh Syarikat Takaful Malaysia Keluarga Berhad (Takaful Malaysia) dan Hong Leong MSIG Takaful Berhad (HLMT)."Selain menggalakkan umat Islam untuk menabung dan membuat persediaan awal daripada segi kewangan dan agar urusan waris semasa dan selepas kematian dapat diuruskan dengan baik.Saya harap usaha ini dapat sambutan sebab menerusi TH Khairat, kebajikan pendeposit terpelihara kerana bantuan kewangan akan diberikan sewaktu kematian kepada pendeposit," kata Na'im kepada pemberita pada majlis pelancarannya di ibu negara.

(Menteri di Jabatan Perdana Menteri (Hal Ehwal Agama), Senator Datuk Dr. Mohd Na’im Mokhtar)

Langganan adalah secara potongan terus daripada akaun peribadi secara tahunan dan pendaftaran melalui portal atau aplikasi THiJARI.Pendeposit juga boleh mendaftarkan TH Khairat untuk akaun anak di bawah jagaan yang berumur 18 tahun kebawah di aplikasi sama.


Pemerkasaan ekonomi belia wujudkan kebolehpasaran

SEREMBAN, 11 September- Pelan Kebangsaan Pemerkasaan Ekonomi Belia yang akan diluncurkan dilihat dapat memberi harapan baharu buat golongan belia di seluruh negara.Exco Pembangunan Belia dan Sukan Negeri Sembilan Mustapha Nagoor berkata, golongan belia wajar diberi tumpuan berikutan mereka boleh membantu memenuhi permintaan pasaran pekerjaan kerana ianya semakin kompleks dan kompetitif."Kita lihat ramai belia yang sedang mencari pekerjaan yang sesuai dengan jiwa mereka. Jadi kita akan sediakan pelan bagi menangani isu ini supaya mereka boleh bekerja mengikut minat mereka."Di peringkat negeri kita akan fikirkan dan akan rancang pelan bagi mencapai hasrat dan matlamat kerajaan insya-Allah," katanya kepada pemberita selepas temubual bersama NEGERIfm di Kompleks Penyiaran Tuanku Muhammad di sini.Terdahulu media melaporkan Perdana Datuk Seri Anwar Ibrahim mengumumkan Pelan Kebangsaan Pemerkasaan Ekonomi Belia akan diluncurkan dengan tumpuan untuk meningkatkan kebolehpasaran belia bagi kumpulan yang menganggur dan terlibat dalam sektor pekerjaan tidak formal.Bagi pelajar yang ditemui RTM Nabil Husaini Dzulkeflee, "ianya boleh memudahkan golongan muda lepasan institut pengajian tinggi (IPT) untuk mencari peluang peluang pekerjaan tersebut dan boleh menjana pendapatan."Manakala menurut Faris Jauhari, "perkara seperti ini membolehkan belia untuk memudahkan perjalanan mereka untuk bersedia dia alam pekerjaan. "Ia disebabkan kebanyakan golongan lepasan Sijil Pelajaran Malaysia (SPM) dan diploma tidak bekerja dan sukar untuk mengisi kekosongan jawatan."Golongan itu juga dilihat akan memainkan peranan dalam mengisi permintaan pekerjaan selain melengkapkan mereka dengan ilmu dan kemahiran bagi meningkatkan potensi keterlibatan dalam kegiatan berkaitan teknologi supaya dapat menjana pendapatan lebih tinggi.


Penganjuran perhimpunan, perlu patuh akta sedia ada - PDRM

IPOH, 11 September- Pihak yang ingin menganjurkan sebarang perhimpunan perlu mengikut prosedur dan peraturan yang telah ditetapkan selaras Seksyen 9 (1) Akta Perhimpunan Aman 2012.Timbalan Ketua Polis Negara, Datuk Seri Ayob Khan Mydin Pitchay berkata penganjur perlu membuat permohonan kepada pihak polis sekurang-kurangnya lima hari sebelum tarikh perhimpunan tersebut diadakan."Pemohon-pemohon ini juga perlu mendapatkan kebenaran pemilik premis atau kawasan tersebut. Dalam konteks ini, saya difahamkan perhimpunan ini akan diadakan di kawasan kompleks beli-belah, SOGO. Mereka perlu mendapatkan kebenaran DBKL dan SOGO. Kemudian, tidak wujud sebarang bantahan daripada masyarakat sekitar termasuk pemilik-pemilik premis, gerai-gerai ataupun SOGO. Itu syarat-syarat yang perlu dipenuhi," kata Ayob kepada pemberita selepas merasmikan Hari Ulang Tahun Pasukan Gerakan Udara (PGU) ke-44 di Pangkalan Latihan PGU Polis Diraja Malaysia (PDRM) di Ipoh mewakili Ketua Polis Negara, Tan Sri Razaruddin Husain.

Tambahnya, tindakan akan diambil sekiranya terdapat sebarang pelanggaran prosedur dan peraturan.Beliau mengulas mengenai penganjuran Himpunan Selamatkan Malaysia yang akan diadakan pada 16 September depan, di ibu negara.Timbalan Ketua Polis Perak, Datuk Azizi Mat Aris dan Komander Pasukan Gerakan Udara, Datuk Noor Sham Md Jani juga dilapor hadir dalam majlis berkenaan.Selain itu, turut disampaikan penyematan Lencana Sayap Penerbangan Pemerhati Udara dan Sayap Penerbangan Private Pilot License.


Tingkat profesionalisme polis, PDRM bakal guna 7,000 unit kamera badan

IPOH, 11 September- 7,000 unit kamera badan akan digunakan anggota Polis Diraja Malaysia (PDRM), seawal tahun hadapan.Jelas Timbalan Ketua Ketua Polis Negara, Datuk Seri Ayob Khan Mydin Pitchay, pada peringkat permulaan kelengkapan tersebut akan digunakan oleh pasukan Unit Kereta Peronda (MPV) dan Unit Rondaan Bermotosikal (URB)."Ini bukan setakat kamera sahaja. Kita akan dapat lain-lain. Dia datang dengan pakej seperti "docking station", hab pengubah, server komunikasi. Kos perkhidmatan latihan pun termasuk dalam bajet tersebut. Jumlah keseluruhan anggaran kita adalah kira-kira RM30 juta meliputi peralatan dan latihan."Ini telah diluluskan oleh kerajaan menerusi Rancangan Malaysia Ke-12 dalam usaha meningkatkan taraf profesionalisme Polis Diraja Malaysia (PDRM)," kata Ayob kepada pemberita hari ini, di sini.

(Timbalan Ketua Polis Negara, Datuk Seri Ayob Khan Mydin Pitchay)

Ujarnya, ia dapat mengurangkan isu integriti pegawai dan tohmahan terhadap pihak PDRM.Terdahulu, beliau merasmikan Hari Ulang Tahun Pasukan Gerakan Udara (PGU) ke-44 di Pangkalan Latihan PGU Polis Diraja Malaysia (PDRM) di Ipoh.


Perkasa industri halal, tarik minat pelabur luar

KUALA LUMPUR, 11 September- Industri halal negara dilihat sebagai salah satu cabang yang berpotensi tinggi dan berupaya menarik lebih banyak pelaburan luar.Menteri Luar Negeri, Datuk Seri Dr Zambry Kadir berkata lonjakan dalam bidang berkenaan wajar diperkasa sebagai satu strategi baharu ekonomi negara.Perkara itu dibuktikan menerusi siri lawatan Perdana Menteri, Datuk Seri Anwar Ibrahim ke luar negara seperti China dan Vietnam, yang banyak menyentuh kemahiran negara dalam perbankan islam."Dari sudut Kementerian Luar, ada perkara penting boleh dilaksana berkaitan industri halal. Malaysia seringkali menjadi tumpuan dalam soal industri halal.Justeru, Perdana Menteri mengarahkan satu strategi penting hendaklah dibuat industri halal ini satu bidang baharu yang boleh diterokai," kata Zambry kepada pemberita selepas Pembentangan Kajian Separuh Penggal, Rancangan Malaysia Ke-12 (RMK di Parlimen.Dalam sesi yang berlangsung hampir dua jam itu, Datuk Seri Anwar Ibrahim menyeru kerjasama semua pihak bagi menjadikan negara sebagai peneraju kewangan dan perbankan Islam di peringkat antarabangsa.


Melaka pastikan urusan mohon pelaburan dipermudah

AYER KEROH, 11 September- Kerajaan Negeri Melaka akan memastikan segala urusan permohonan pelaburan di negeri itu khasnya membabitkan pelaburan besar di peringkat Pihak Berkuasa Tempatan (PBT) akan dipermudahkan.Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana Negeri, Datuk Rais Yasin berkata, ia selaras dengan hasrat Ketua Menteri, Datuk Seri Ab Rauf Yusoh yang mahu menjadikan Melaka sebuah negeri mesra pelabur.Menurut Rais Yasin semua PBT telah diingatkan berkenaan perkara tersebut."Bagaimanapun sekiranya peraturan dan kaedah yang ditetapkan telah diikuti, proses tersebut akan dipermudah dan tidak mengambil masa panjang."Kita juga tidak mahu peraturan itu disalah erti namun saya yakin dan percaya semua PBT Melaka faham hasrat Ketua Menteri Melaka untuk memastikan negeri itu menjadi negeri mesra pelabur," katanya ketika ditemui pemberita selepas Sesi Townhall Bajet 2024 Negeri Melaka di sini.


Bajet 2024 Melaka, meliputi lapan fokus utama

AYER KEROH, 11 September- Pembentangan Bajet 2024 Melaka pada November depan, akan merangkumi lapan fokus utama kerajaan negeri sekali gus memastikan semua kelompok masyarakat khasnya B40 menerima manfaat daripadanya.Ketua Menteri Melaka Datuk Seri Ab Rauf Yusoh berkata, fokus terbabit termasuk membangunkan negeri itu sebagai Pusat Kecemerlangan Program Pendidikan dan Latihan Teknikal dan Vokasional (TVET).Ab Rauf berkata, sektor pelancongan melalui Tahun Melawat Melaka 2024 (TMM 2024) akan diperkasa dan menjadikan negeri bersejarah itu sebagai negeri mesra pelabur juga termasuk dalam lapan fokus terbabit.Selain itu, Melaka juga berhasrat menyediakan perkhidmatan awam yang berkesan selain menyegerakan pendigitalan 4G dan 5G di negeri itu."Jadi saya juga ingin meningkatkan prestasi pada anak-anak syarikat kerajaan negeri. Kita juga bercadang untuk menutup syarikat-syarikat tidak memberi keuntungan dan memberi laluan kepada syarikat yang boleh berdaya maju."Pastinya memberikan sedikit pembudayaan seni dan budaya. Saya mulakan dengan program warisan seni dengan memperkenalkan satu kampung satu pantun," katanya kepada pemberita selepas Sesi Townhall Bajet 2024 Negeri Melaka di sini.Ab Rauf berkata, beliau akan memastikan tiada pertindihan dan keciciran pemberian bantuan kepada golongan sasar seterusnya mengangkat Melaka sebagai sebuah negeri maju yang berpendapatan tinggi.


Dasar pendidikan Digital (DPD) akan dilancarkan

KUALA LUMPUR, 11 September- Dasar Pendidikan Digital (DPD) akan dilancarkan bagi melahirkan murid berkemahiran digital dalam era Revolusi Industri 4.0. Perdana Menteri Datuk Seri Anwar Ibrahim berkata matlamat DPD adalah untuk melahirkan murid fasih digital yang berdaya saing menerusi peningkatan pengetahuan, kemahiran dan nilai. Antara inisiatif utama DPD adalah pelaksanaan program latihan peningkatan kompetensi digital pendidikan, penambahbaikan kurikulum program pendidikan dan pewujudan pasukan jauhari pendidikan digital.Beliau berkata pembangunan pendidikan yang berteraskan manusiawi secara holistik akan disokong dengan pembentukan modal insan yang berpengetahuan dan berkemahiran dalam bidang Sains, Teknologi, Kejuruteraan dan Matematik (STEM), manakala pendidikan Tingkatan 6 akan terus diperkasa melalui penjenamaan semula kepada Kolej Pra-Universiti."Kerajaan akan terus memastikan Bahasa Melayu yang merupakan Bahasa Kebangsaan dimartabatkan dalam sistem pendidikan sesuai dengan kedudukannya dalam Perlembagaan Persekutuan, disamping mempertingkatkan penguasaan bahasa asing sebagai wahana pembinaan tamadun", katanya ketika membentangkan Usul Kajian Separuh Penggal Rancangan Malaysia ke-12 (RMK12) di Dewan Rakyat.

Dalam pada itu, sekolah model khas seperti Sekolah Komprehensif 9 (K9), Sekolah Komprehensif 11 (K11) akan diperbanyakkan bagi memberi peluang kepada anak-anak dalam kalangan peribumi dan Orang Asli serta dari kawasan pedalaman dan pulau terpencil mendapat akses kepada pendidikan. "Inisiatif Sekolah Bimbingan Jalinan Kasih untuk kanak-kanak warganegara yang terpinggir dan tiada dokumen pengenalan diri juga akan diperluas", katanya."Kerajaan cakna dengan isu keciciran murid dalam sistem pendidikan. Isu ini akan ditangani secara tuntas melalui pembangunan Sistem Pengesanan Murid Cicir Bersepadu", katanya.Perdana Menteri berkata kerajaan juga komited untuk memperkasa Pendidikan dan Latihan Teknikal dan Vokasional (TVET). "Dalam hubungan ini, tenaga pengajar TVET akan digalakkan untuk menjalani latihan kemahiran dan latihan kemahiran semula. Usaha ini bagi melengkapkan mereka dengan pengetahuan yang seiring dengan perkembangan teknologi baru muncul."Bagi meningkatkan kerjasama antara Kerajaan bersama GLC dan syarikat swasta dalam transformasi program TVET, inisiatif menggalakkan penglibatan industri dalam pelaksanaan program TVET telah diberikan keutamaan. "Sehingga Julai tahun ini, sebanyak 43 memorandum persefahaman telah dimeterai antara Kerajaan dengan 14 GLC dan 29 syarikat swasta, melibatkan 12 Kementerian berkaitan TVET. Memorandum ini merangkumi skop kerjasama seperti sumbangan kepakaran, sumbangan peralatan, pembangunan kurikulum dan penajaan latihan", katanya.


Bebas rasuah: Akta Tatakelola Sektor Awam dan Pelan Integriti akan diperkenal

KUALA LUMPUR, 11 September- Akta Tatakelola Sektor Awam dan Pelan Integriti akan diperkenalkan sebagai panduan tatakelola bebas rasuah kepada semua entiti termasuk sektor awam dan swasta.Perdana Menteri, Datuk Seri Anwar Ibrahim berkata, ia bukti kerajaan komited memulihkan imej Malaysia pada peringkat antarabangsa serta mengangkat darjat menjadi negara yang bermaruah dan bebas rasuah."Kerajaan telah menyasarkan kedudukan ke-25 teratas buat Malaysia dalam Indeks Persepsi Rasuah sedunia dalam tempoh 10 tahun," katanya ketika pembentangan usul Kajian Separuh Penggal (KSP) Rancangan Malaysia Ke-12 (RMKe-12) dalam sidang Dewan Rakyat hari ini.Selain daripada penambahbaikan aspek perundangan dan penguatkuasaan, kerajaan juga menekankan pengukuhan jati diri dan akhlak dalam diri setiap warganegara."Justeru, pentingnya pendidikan kesedaran antirasuah yang harus dikembangkan pada semua peringkat usia."Sementelahan, agenda mempromosi dan mendidik masyarakat mengenai nilai-nilai murni demi membina sahsiah terpuji akan terus direkayasa, " katanya.Dalam pada itu, bagi memperkemas jentera perkhidmatan awam, Pasukan Petugas Khas Reformasi Sektor Awam (STAR) ditubuhkan bagi membantu menyelesaikan urusan yang tertangguh dan menyegerakan pelaksanaan projek serta penyampaian perkhidmatan kepada rakyat."Sehingga kini, STAR telah berjaya melaksanakan projek rintis mengurangkan kesesakan serta tempoh menunggu pesakit di Zon Hijau Jabatan Kecemasan dan Trauma, Hospital Tengku Ampuan Rahimah, Klang, Selangor dan akan diperluas kepada hospital lain," kata perdana menteri.


IPOH, 11 September- Kawasan Perak Tengah terutama pekan Parit berpotensi menjadi destinasi pelancongan warisan dan budaya, malah mampu menjadi tarikan pengunjung. Yang Dipertua Majlis Daerah Perak Tengah (MDPT), Mohd Syukri Azaari berkata usaha sedang dijalankan untuk menerbitkan sebuah buku mewah atau “coffee table” yang memuatkan maklumat dan gambar-gambar menarik .“Saya berterima kasih kepada Institut Darul Ridzuan (IDR) yang melantik lima penyelidik dari Universiti Pendidikan Sultan Idris (UPSI) untuk menjalankan kajian tentang lokasi-lokasi yang ada di Perak Tengah,” katanya. Tambahnya, walaupun Perak Tengah meliputi Bota, Lambor, Seri Iskandar dan Kampung Gajah, namun buat permulaan kajian memberi fokus terhadap Parit sahaja, sebuah pekan kecil yang terletak kira-kira 30 kilometer dari sini. Beliau memaklumkan penyelidik dari UPSI yang terlibat dengan geran penerbitan buku berkenaan ialah Profesor Dr Abdul Halim Ali, Profesor Dr Mohd Azhar Wahid, Profesor Madya Dr Ghazali Din, Dr Ariff Mohamad dan Dr Farra Humairah Mohd.

(Mohd Syukri berkata "Coffee table" Sepetang di Parit muat kisah warisan, budaya)

“IDR memperuntukan dana geran penerbitan perundingan lebih RM20,000 untuk melengkapkan kajian sehingga berjaya diterbitkan sebuah buku berbentuk coffee table yang menarik untuk tatapan masyarakat,” katanya.Sementara itu, Ketua Penyelidik, Profesor Dr Abdul Halim Ali menganggap khazanah warisan dan budaya yang menarik ada di Parit dan perlu ditonjolkan seperti yang diusahakan oleh IDR dan MDPT. “Sepanjang tinjauan kami mendapati terdapat beberapa lokasi, makanan, bangunan, dan aktiviti sosioekonomi yang berpotensi dimasukkan dalam buku yang bakal diterbitkan nanti,” katanya. Antara yang menarik ialah mitos ikan Tapah, Rumah Kutai, Mee Hailam Syamuk, persisiran sungai, Rivercruise Parit ke Pulau Cempakasari, sangkar ikan tilapia, stesen bas bentuk lama, kedai-kedai lama, Kampung Changkat Parah, Tok Tambak, Dataran Cempakasari, Jambatan Baely, Makam Ngah Sagor dan Ngah Jabor. “Kami menjangkakan penerbitan buku ini nanti, akan memberi impak kepada dokumentasi sejarah Parit yang belum ada sebelum ini dan boleh ditatap masyarakat seluruh negeri Perak,” katanya.


KUALA LUMPUR, 11 September- Jawatankuasa Nasional Tanah Wakaf bakal ditubuhkan bagi memastikan keberkesanan pengurusan tanah wakaf seluruh negara.Perdana Menteri, Datuk Seri Anwar Ibrahim berkata, beberapa aktiviti akan dilaksana dan ia dijangka menyumbang 20 peratus kepada perkembangan sektor kewangan sosial Islam menjelang 2030."Kerajaan juga akan mengenal pasti tanah-tanah terbiar dan meneroka penglibatan rakyat dalam membangunkannya," katanya ketika pembentangan usul Kajian Separuh Penggal (KSP) Rancangan Malaysia Ke-12 (RMKe-12) dalam sidang Dewan Rakyat hari ini.Sementara itu, dana wakaf akan diwujudkan menerusi kerjasama agensi berkaitan dengan Yayasan Wakaf MADANI sebagai pendekatan baharu dalam membangunkan ekonomi Islam.Dalam perkembangan lain, kerajaan juga proaktif menganjurkan wacana keagamaan di tanah air bersama-sama para ulama dan ilmuwan tersohor."Alhamdulillah, pencapaian ekonomi kita yang memberangsangkan telah menyumbang kepada pembangunan materi dan kesejahteraan jasmani rakyat."Namun, kerajaan juga prihatin terhadap pembangunan kerohanian rakyat serta sentiasa istiqamah mendukung usaha-usaha yang mampu memugar keinsafan dan membangunkan sahsiah terpuji.Jelas Anwar, semua program dan latihan yang dianjurkan akan memastikan kefahaman asas tentang Islam bagi umat Islam dan penekanan aspek nilai, budaya dan akhlak bagi rakyat keseluruhannya.


Usul Kajian Separuh Penggal RMK-12 dilihat merangkumi semua kumpulan sasar

KUALA LUMPUR, 11 September- Usul Kajian Separuh Penggal Rancangan Malaysia ke-12 (RMK-12) yang dibentangkan Perdana Menteri Datuk Seri Anwar Ibrahim di Dewan Rakyat dilihat merangkumi semua kumpulan sasar rakyat seluruh negara.Perkara itu meliputi penyampaian secara fizikal dan rohani yang perlu diterjemahkan agar keberkesanan RMK-12 dapat dinikmati rakyat.Timbalan Perdana Menteri Datuk Seri Dr. Ahmad Zahid Hamidi berkata, imbangan peruntukan juga diberikan antara kawasan bandar dan luar bandar termasuk di Sabah dan Sarawak."Perancangan-perancangan itu telah dibentangkan, tetapi ramai yang mendapat kepuasan secara fizikal namun kurang bagi sudut rohaniah. Maka kita harapkan agar ada perimbangan berkenaan perkara tersebut agar boleh dinikmati semua rakyat dan kumpulan sasar," katanya dalam sidang media di Parlimen.Mengulas mengenai Pendidikan Teknikal dan Latihan Vokasional (TVET), latihan kepada golongan wanita dan usahawan amat penting bagi melahirkan tekno-usahawan."TVET khusus untuk wanita yang dikenali sebagai Job Empowerment by Learning and Inclusive Technical Advancement (Jelita). Ia bawah Pihak Berkuasa Kemajuan Pekebun Kecil Perusahaan Getah (RISDA). Pengambilannya seramai 15,000 peserta untuk sesi ini dan mereka mempunyai matlamat untuk menarik minat pendaftaran seramai 150,000 peserta dalam tempoh lima tahun berbanding pengambilan tahun ini," katanya.


SKR RM300 untuk peneroka Felda umur 65 tahun ke atas

KUALA LUMPUR, 11 September- Insentif khas Sumbangan Kesihatan Rahmah (SKR) sebanyak RM300 akan diberikan kepada warga peneroka Felda berumur 65 tahun ke atas.

Perdana Menteri Datuk Seri Anwar Ibrahim berkata kerajaan juga akan membina 12 buah Pusat Hemodialisis di semua kawasan FELDA dan di premis Yayasan FELDA di Kelana Jaya. "Kesejahteraan masyarakat desa, termasuk peneroka dan pekebun kecil, akan terus dibela melalui kajian semula dan pengukuhan fungsi dan peranan agensi berkaitan, terutama FELDA, FELCRA, RISDA dan MARA", katanya semasa membentangan usul Kajian Separuh Penggal (KSP) Rancangan Malaysia Ke-12 (RMKe-12) dalam sidang Dewan Rakyat."Seterusnya, dalam program FELDA MADANI, para peneroka akan terus punyai peluang untuk menjana pendapatan yang lebih baik. Usaha ini termasuk pelaksanaan program peningkatan keterjaminan makanan dan langkah drastik bagi membantu peneroka getah beralih kepada tanaman komoditi lain.


Program subsidi bersasar dilaksana sepenuhnya pada 2024

KUALA LUMPUR, 11 September- Pelaksanaan program subsidi bersasar dijangka dapat dilaksana sepenuhnya pada 2024.Menurut Menteri Ekonomi Rafizi Ramli perkara itu akan dilaksanakan selepas Sistem Pangkalan Data Utama (PADU) menjalani tempoh percubaan pada November depan dan dijadualkan dibuka kepada orang ramai pada Januari tahun depan."Ia akan mengguankan kaedah pindahan tunai atau pemberian kad. Namun perkara itu akan dimaklumkan dari semasa ke semasa."Sekarang keutamaan kita ialah mendapatkan maklumat isi rumah lengkap dalam PADU. Itu lebih penting sama ada menggunakan kad pengenalan atau pemindahan kredit. Ia akan menjadi fokus utama kita," katanya kepada pemberita dalam sidang media di Parlimen.Pada 15 Mei lalu, Perdana Menteri Datuk Seri Anwar Ibrahim bersetuju menubuhkan PADU bagi menggabungkan maklumat sosioekonomi setiap isi rumah di negara ini bagi memperkemas pelaksanaan subsidi bersasar.Dalam perkembangan lain, peningkatan jumlah siling perbelanjaan Rancangan Malaysia ke-12 (RMK-12) sebanyak RM15 bilion tidak akan memberi kesan  kepada ekonomi negara.Rafizi berkata jumlah itu hasil pertumbuhan ekonomi yang lebih baik selain penjimatan dalaman negara bagi tempoh 2024/2025."Kita yakin boleh berbelanja lebih, dengan peruntukan lebih. Kita tidak perlu berhutang kerana ia hasil sumbangan pendapatan yang baik dalam kerajaan."Hasil pembiayaan dan perbelanjaan yang lebih teratur oleh kerajaan serta tadbir urus yang baik oleh kerajaan. Dengan tambahan RM15 bilion bagi RMK-12 merupakan hasil pertumbuhan negara dan penjimatan dalaman yang berjaya dilakukan," katanya.Meskipun terdapat peningkatan siling perbelanjaan dalam RMK-12, sasaran defisit sebanyak 3.5 peratus mampu dikekalkan menjelang 2025.Pertambahan jumlah itu juga mengambil kira keperluan kepada peruntukan kepada penambahbaikan infrastruktur sekolah daif, klinik dan jalan raya.


Bantuan tunai, program Rahmah diteruskan - PM

KUALA LUMPUR, 11 September- Bantuan tunai dan program Rahmah akan diteruskan dan ditambah baik bagi memastikan jaringan keselamatan sosial terus ditingkatkan.Perdana Menteri, Datuk Seri Anwar Ibrahim memberikan jaminan itu ketika pembentangan usul Kajian Separuh Penggal (KSP) Rancangan Malaysia Ke-12 (RMKe-12) dalam sidang Dewan Rakyat hari ini."Kerajaan juga akan memperkukuh penyediaan perlindungan sosial kepada rakyat melalui Reformasi Perlindungan Sosial yang sedang dikaji untuk menambah baik kecekapan dan keberkesanan Sistem Perlindungan Sosial," tambah beliau.Sementara itu, satu kongres ekonomi Bumiputera akan diadakan pada Januari 2024 bagi menetapkan hala tuju dan pendekatan baharu agenda Bumiputera yang lebih adil, saksama dan inklusif."Ekonomi MADANI melalui KSP RMKe-12, antaranya akan menilai semula pendekatan untuk mengukur tahap penyertaan dan kawalan ekonomi Bumiputera yang lebih bermakna."Ini bagi melahirkan kelas pertengahan Bumiputera yang dapat beralih daripada bergantung harap kepada gaji semata-mata kepada membina perniagaan yang meningkatkan pendapatan dan menambah nilai kepada ekonomi," katanya.Di samping itu, pelbagai program dan inisiatif pembasmian kemiskinan sedang dilaksanakan kerajaan, antaranya, Program Pemerkasaan Ekonomi Komuniti Bandar, Skim Pembangunan Kesejahteraan Rakyat untuk penduduk luar bandar dan Program Pembangunan Ekonomi Orang Asli.Kerajaan juga melaksanakan Program Khas Bumiputera Sarawak dan Program Khas Anak Negeri Sabah untuk meningkatkan pendapatan masyarakat setempat."Bagi etnik Cina dan India yang berpendapatan rendah, beberapa inisiatif akan terus dilaksanakan di Kampung Baru Cina dan sebagaimana dalam Malaysian Indian Blueprint."Bagi tujuan ini, Unit Transformasi Masyarakat India Malaysia (MITRA) akan diperkasakan untuk menyokong pembangunan sosioekonomi masyarakat India secara lebih terselaras," katanya.

Dalam pada itu, Anwar berkata, kerajaan akan memperkenalkan insentif Sumbangan Kesihatan Rahmah (SKR) yang dikhaskan untuk golongan peneroka.

“Kesejahteraan masyarakat desa, termasuk peneroka dan pekebun kecil, akan terus dibela melalui kajian semula dan pengukuhan fungsi dan peranan agensi berkaitan, terutama FELDA, FELCRA, RISDA dan MARA.

“Maka, kerajaan memperkenalkan insentif khas SKR sebanyak RM300 bagi warga peneroka berumur 65 tahun ke atas dan akan membina 12 buah Pusat Hemodialisis di semua kawasan FELDA dan di premis Yayasan FELDA di Kelana Jaya,” katanya lagi.


Projek Perumahan Inklusif MADANI bakal diperkenal

KUALA LUMPUR, 11 September- Projek rintis Perumahan Inklusif MADANI akan dibangunkan untuk golongan sasar di bandar utama seperti Wilayah Persekutuan Kuala Lumpur, Selangor dan Pulau Pinang. Perdana Menteri Datuk Seri Anwar Ibrahim berkata pembinaan ini melibatkan 800 unit rumah dengan pelbagai saiz ruang lantai bagi menampung keperluan golongan sasar yang berbeza. Selain itu, tumpuan juga akan diberikan untuk meneroka potensi perkampungan persaraan yang inklusif bagi persediaan menghadapi impak negara menua.

"Dalam soal perumahan, kerajaan sentiasa cakna dan menjadikannya sebagai agenda utama yang tidak boleh dikompromi. Kita sedar bahawa harga rumah dan kadar sewa yang semakin meningkat telah membebankan rakyat", katanya ketika membentangkan usul Kajian Separuh Penggal Rancangan Malaysia Ke-12 (KSP RMK12) 2021-2025 di Dewan Rakyat."Saya yakin dengan penglibatan semua sektor awam dan swasta, sasaran kita untuk membina 500,000 unit Rumah Mampu Milik dalam RMK12 akan tercapai. Sehingga akhir tahun 2022, sebanyak 108,373 unit Rumah Mampu Milik telah dibina. Dalam pada itu, anjakan utama Perumahan Rakyat akan terus ditambah baik melalui peralihan daripada konsep pemilikan kepada konsep tempat tinggal untuk memudahkan rakyat untuk mempunyai tempat tinggal yang selamat dan selesa."Sehubungan dengan itu, Skim Sewa untuk Beli akan diperluas bagi membolehkan lebih ramai kumpulan sasar dapat memiliki rumah. Selain itu, inisiatif penyediaan tempat tinggal secara sewaan kepada golongan yang kurang berkemampuan di kawasan bandar utama yang telah dilaksanakan di beberapa tempat seperti di Johor dan Selangor akan dipertingkatkan lagi", katanya.


Kerajaan tidak akan berlengah selesaikan isu air di Kelantan, Sabah

KUALA LUMPUR, 11 September- Kerajaan tidak sesekali akan berlengah untuk menyelesaikan isu gangguan bekalan air yang dihadapi oleh rakyat khususnya di Kelantan dan Sabah.Perdana Menteri, Datuk Seri Anwar Ibrahim berkata, kerajaan bersetuju menyalurkan bantuan segera sebanyak RM800 juta bagi mengatasi masalah gangguan bekalan air di kedua-dua negeri itu.

"Ini dibuktikan dengan langkah terbaru kerajaan yang bersetuju menyalurkan bantuan segera sebanyak RM800 juta yang merupakan sebahagian daripada kos keseluruhan yang mencecah RM5 bilion bagi mengatasi masalah gangguan bekalan air di Kelantan dan Sabah.

Kerajaan juga akan memulakan langkah untuk mereformasi model industri air di seluruh negara agar lebih mampan dan holistik."Isu berhubung kait dengan air tidak berhasil (NRW) masih menyelubungi beberapa negeri yang menjadi tantangan kepada penyediaan bekalan air yang cekap kepada rakyat," katanya.

Kawasan yang bersesuaian turut akan diteroka bagi pengabstrakan sumber air bawah tanah dengan membina lebih banyak telaga tiub dan pembinaan empangan bawah tanah.

"Selain itu, usaha akan digembleng untuk menyediakan sumber air mentah yang mencukupi melalui projek Takungan Air Pinggiran Sungai.

"Penerokaan sumber baharu air dan pembinaan infrastruktur air tersebut akan dapat memastikan keterjaminan bekalan air yang bersih dan selamat kepada rakyat selaras dengan Agenda Transformasi Sektor Air 2040," katanya.Jelas Anwar lagi, kerajaan turut memberi komitmen untuk membiayai projek tebatan banjir dengan kos mencecah hampir RM22 bilion.

"Keperluan peruntukan yang begitu besar bagi mengatasi masalah rakyat ini memberikan kewajaran untuk kerajaan menguruskan isu air dan banjir secara holistik dan bersepadu," jelas perdana menteri.


Keterjaminan makanan akan terus diperkukuh - PM

KUALA LUMPUR, 11 September- Keterjaminan makanan akan terus diperkukuh melalui pelaksanaan projek pengeluaran pertanian moden yang berskala besar.Perdana Menteri, Datuk Seri Anwar Ibrahim berkata, kecekapan pengurusan pengeluaran makanan akan dipertingkat untuk mengoptimumkan penggunaan tanah pertanian"Saya telah meluncurkan (lancar) projek penanaman padi lima musim dalam tempoh dua tahun di kawasan pertanian Lembaga Kemajuan Pertanian Muda (MADA), Kedah dengan pelaburan sebanyak RM3 bilion," katanya ketika pembentangan usul Kajian Separuh Penggal (KSP) Rancangan Malaysia Ke-12 (RMKe-12) dalam sidang Dewan Rakyat hari ini.Bagi menyokong usaha ini, kerajaan juga menggalakkan penyertaan sektor swasta untuk mempergiat kegiatan pertanian pintar.Di samping itu, pelaksanaan projek Inisiatif Usahawan Tani (INTAN) dalam program Inisiatif Pendapatan Rakyat (IPR) akan dipergiat bagi mengurangkan kebergantungan kepada import makanan, mengukuhkan rantaian bekalan makanan dan menggalakkan penerimagunaan teknologi dalam pertanian selain menoktahkan kemiskinan tegar."Kerajaan kekal komited untuk mengukuhkan kemandirian dan keterjaminan makanan dan meningkatkan daya saing sektor agrikomoditi."Kemandirian pengeluaran makanan tempatan akan ditingkatkan melalui automasi dan pendigitalan agar berskala lebih besar dan berdaya saing," katanya.Sementara itu, bagi memastikan industri getah negara terus berdaya saing, langkah diambil untuk mentransformasikan industri itu termasuk melalui penggalakan aktiviti hiliran."Dalam hubungan ini, industri hiliran getah Malaysia khususnya pengeluaran sarung tangan berada pada kedudukan pertama di dunia.," katanya.Anwar berkata, kerajaan juga akan menggalakkan penghasilan produk getah yang mempunyai nilai tambah yang tinggi serta memperhebat kegiatan pengkomersialan hasil penyelidikan dan pembangunan (R&D) dan pemindahan teknologi bagi memperkasa industri getah negara.


Ke arah negara berpendapatan tinggi, pertumbuhan ekonomi 5% setahun disasar dalam RMKe-12

(Perdana Menteri Datuk Seri Anwar Ibrahim)

KUALA LUMPUR, 11 September- Kerajaan beriltizam melaksanakan empat penegasan ke arah melonjakkan Malaysia sebagai negara berpendapatan tinggi, seiring dengan matlamat sebagai peneraju ekonomi Asia.Perdana Menteri Datuk Seri Anwar Ibrahim berkata kerajaan menyasarkan lonjakan pertumbuhan ekonomi sekurang-kurangnya lima peratus setahun dalam tempoh Rancangan Malaysia Ke-12 (RMKe-12) dengan memberikan tumpuan kepada dua perkara asas."Pertama: memperkukuh produktiviti dengan menyegerakan peralihan kepada industri yang bernilai tinggi dan menerima guna teknologi termaju serta mempertingkat bakat berkemahiran. Di samping itu, Kerajaan akan terus bekerjasama dengan sektor swasta dan ahli akademik bagi menambah baik aspek produktiviti negara. "Produktiviti Pelbagai Faktor (MFP) secara purata dijangka menyumbang sebanyak 42.8% kepada pertumbuhan KDNK dengan produktiviti buruh dijangka mencatatkan pertumbuhan 3.8% setahun. "Kedua: Kerajaan berhasrat menjadikan Malaysia sebagai destinasi pilihan utama para pelabur dengan memperkukuh daya saing. Langkah utama adalah meningkatkan persekitaran perniagaan menerusi penambahbaikan peraturan perniagaan termasuk melalui unit MyMudah", katanya ketika membentangkan Kajian Separuh Penggal (KSP) RMKe-12 di Dewan Rakyat.

Beliau berkata langkah ini secara langsung akan merancakkan pelaburan langsung domestik (DDI) yang secara bersinergi akan menarik lebih banyak FDI. Pelaburan swasta disasarkan berkembang sebanyak 6.4% setahun atau purata RM300 bilion setahun dalam tempoh akhir RMK12. Sebagai mempercepat reformasi struktur ekonomi, kerajaan akan memantapkan sektor dan industri dengan pertumbuhan dan nilai tinggi (high-growth high value, HGHV) meliputi lima bidang.Selain itu, penegasan ketiga adalah memacu daya saing sektor dan industri strategik."Pelan Induk Perindustrian Baharu 2030 (NIMP 2030) merupakan kerangka dasar industri yang menyasarkan kemasukan pelaburan bernilai tinggi buat negara seperti aeroangkasa, elektrik dan elektronik, automotif, kimia dan farmaseutikal. "NIMP 2030 menyasarkan sebanyak 3.3 juta peluang pekerjaan baru untuk rakyat dengan gaji penengah setinggi RM4,510 sebulan pada akhir tempoh pelaksanaannya", katanya.Penegasan keempat pula adalah mempertingkatkan potensi ekonomi wilayah. Pembangunan wilayah yang lebih seimbang dan inklusif juga menjadi cita-cita Ekonomi MADANI. "Usaha akan dipertingkatkan untuk mengoptimumkan potensi ekonomi wilayah berlandaskan empat perkara pokok. Pertama: Potensi ekonomi wilayah akan dipertingkatkan berdasarkan kekuatan setempat. Kebijakan perindustrian mengikut geografi akan diberikan penekanan di samping menyediakan ekosistem perniagaan yang lebih baik bagi mempertingkatkan pembangunan di kawasan pertumbuhan yang dikenal pasti. Pembangunan tersebut termasuk Projek Ladang Air Manis di Kulai, Johor dan projek Taman Biopolimer Kertih, Terengganu."Kedua: Dalam usaha memperkasa keselamatan dan memperoleh manfaat daripada potensi pembangunan ekonomi rentas sempadan, Kerajaan telah meluluskan peruntukan berjumlah RM1.1 bilion untuk tempoh 2023 hingga 2025. Peruntukan ini bagi penyediaan infrastruktur asas, peningkatan kemudahan keselamatan dan pelaksanaan kegiatan ekonomi di kawasan sempadan di Perak, Perlis, Kelantan, Kedah, Sabah dan Sarawak."Ketiga: Pembangunan desa juga tidak akan dikesampingkan. Malah, Kerajaan bertekad untuk merapatkan nisbah jurang pendapatan antara desa dengan bandar, daripada 0.57 pada tahun 2022 kepada 0.67 pada tahun 2025. Dalam hal ini, Kerajaan akan memperluas penyediaan infrastruktur dan perkhidmatan, memanfaatkan potensi ekonomi desa dan memperkukuh penyampaian perkhidmatan untuk memastikan kesejahteraan penduduk di desa dan pedalaman."Keempat: Pembangunan wilayah Sabah dan Sarawak akan terus diberikan tumpuan. Kerajaan telah membuktikan komitmennya untuk menangani isu-isu berbangkit daripada Perjanjian Malaysia 1963 (MA63)", katanya.


Dasar larang eksport bahan mentah nadir bumi diperkenal

KUALA LUMPUR, 11 September- Kerajaan akan membangunkan dasar larangan eksport bahan mentah nadir bumi bagi mengelakkan eksploitasi dan kehilangan sumber, lantas menjamin pulangan maksimum buat negara.Perdana Menteri, Datuk Seri Anwar Ibrahim berkata, Dasar Mineral Negara baharu juga dirangka bagi memacu pembangunan industri mineral yang menyeluruh berasaskan prinsip kemampanan dan kebertanggungjawaban."Kebijakan ini akan dijadikan panduan dalam melaksanakan aktiviti perlombongan dalam hutan simpan kekal, kawasan sensitif alam sekitar dan kawasan perlindungan."Pemetaan terperinci sumber unsur nadir bumi dan model perniagaan menyeluruh yang menggabungkan industri huluan, pertengahan dan hiliran akan dibangunkan bagi mengekalkan rantaian nilai nadir bumi di dalam negara," katanya ketika membentangkan Kajian Separuh Penggal (KSP) Rancangan Malaysia Ke-12 (RMKe-12) di Dewan Rakyat hari ini.Beliau berkata, industri nadir bumi akan muncul sebagai sumber pertumbuhan baharu berasaskan unsur nadir bumi bukan radioaktif yang mampan dan mesra alam."Unsur ini diperlukan dalam pembuatan bateri, super magnet dan alatan elektronik."Industri nadir bumi dijangka menyumbang sebanyak RM9.5 bilion kepada KDNK (Keluaran Dalam Negara Kasar) negara pada 2025 dan mewujudkan hampir 7,000 peluang pekerjaan," katanya.


Dasar Inovasi Sosial dilancarkan pada November - PM

KUALA LUMPUR, 11 September- Industri berasaskan peralihan tenaga akan digagaskan sebagai anjakan utama bagi memastikan peralihan tenaga yang saksama.

Perdana Menteri, Datuk Seri Anwar Ibrahim berkata, pelaksanaan Dasar Tenaga Negara, 2022-2040 (DTN) secara komprehensif akan dapat disegerakan menerusi pelancaran Pelan Hala Tuju Peralihan Tenaga Negara (NETR)."Beberapa ikhtiar dalam enam teras utama NETR juga telah dilaksanakan, antaranya termasuk galakan penggunaan kenderaan elektrik (EV) dan hibrid, dan perluasan infrastruktur EV serta penerokaan sumber tenaga baharu daripada sektor pertanian."Pada masa yang sama, Rang Undang-Undang Akta Kecekapan dan Konservasi Tenaga (EECA) sedang digubal," katanya ketika pembentangan usul Kajian Separuh Penggal (KSP) Rancangan Malaysia Ke-12 (RMKe-12) dalam sidang Dewan Rakyat hari ini.NETR telah mengenal pasti sebanyak 10 projek perdana yang strategik dan berimpak tinggi dengan jangkaan pelaburan bernilai RM25 bilion, mewujudkan 23,000 peluang pekerjaan berkualiti tinggi serta pengurangan 10,000 gigagram karbon dioksida setara setahun.Di samping itu, bagi memenuhi peningkatan permintaan gas asli cecair (LNG) dan memastikan keterjaminan bekalan, projek penyimpanan LNG tambahan akan dibangunkan di Terminal Penggasan Semula (RGT), Pengerang, Johor."Langkah ini juga akan memperkukuh usaha meliberalisasi pasaran gas domestik dan menjadikan Malaysia sebagai hab pasaran gas asli serantau," jelas perdana menteri.Tambah Anwar, perdagangan ‘renewable energy’ atau tenaga boleh baharu (TBB) rentas sempadan akan diperkukuh dalam inisiatif Grid Kuasa ASEAN. Matlamat Kerajaan adalah mencapai sasaran kapasiti terpasang TBB sebanyak 70% menjelang tahun 2050, sekali gus menjadikan Malaysia sebagai hab serantau bagi perdagangan tenaga bersih.Sementara itu, dalam usaha kerajaan untuk memantapkan sektor dan industri dengan pertumbuhan dan nilai tinggi (HGHV), industri berasaskan teknologi dan digital akan memberikan tumpuan.Ia dengan memanfaatkan teknologi kecerdasan buatan, bahan termaju dan pengkomputeran kuantum sebagai pemacu utama pertumbuhan industri.Aktiviti penyelidikan, pembangunan, pengkomersialan dan daya cipta (R&D&C&I) yang terarah merupakan satu daripada tunjang penting untuk mempercepat reformasi struktur ekonomi. "Kerajaan menyasarkan Perbelanjaan Kasar Penyelidikan dan Pembangunan (GERD) kepada KDNK sebanyak 2.5%, manakala sumbangan perbelanjaan Penyelidikan dan Pembangunan Sektor Swasta (BERD) kepada jumlah keseluruhan perbelanjaan penyelidikan dan pembangunan (R&D) disasarkan sebanyak 70% pada tahun 2025," katanya.Dasar Inovasi Sosial juga akan dilancarkan pada November ini bagi menggalakkan daya cipta pada peringkat akar umbi. "Semua usaha ini diharap dapat menanam keghairahan terhadap sains, teknologi dan daya cipta serta mampu melahirkan para saintis bertaraf dunia," katanya.


17 anjakan utama, 71 inisiatif diperkenal majukan Malaysia Madani

KUALA LUMPUR, 11 September- Kajian Separuh Penggal Rancangan Malaysia Ke-12 (KSP RMKe-12) bukan kajian separuh penggal biasa tetapi melibatkan anjakan baharu dengan agenda pembangunan negara Kerajaan Perpaduan.

Langkah itu juga selaras kerangka Ekonomi MADANI, Memperkasa Rakyat yang disokong Pelan Hala Tuju Peralihan Tenaga Negara (NETR) dan Pelan Induk Perindustrian Baharu 2030 (NIMP 2030).

Perdana Menteri, Datuk Seri Anwar Ibrahim yang membentangkan usul KSP RMKe-12 bertemakan “Mampan, Sejahtera dan Berpendapatan Tinggi” di Dewan Rakyat berkata, rancangan itu menfokus kepada tiga tumpuan utama, iaitu memperkukuh kemampanan, membangunkan masyarakat sejahtera dan menuju negara berpendapatan tinggi.

“Kerajaan Perpaduan kini sedang mempersiap negara bagi menempuhi fasa kedua KSP RMK12,” katanya ketika membentangkan usul itu.

Secara keseluruhan KSP RMKe-12 itu memperkenalkan 17 anjakan utama dan 71 inisiatif utama bagi memastikan keberhasilan perkara yang disasarkan.

“Insya-Allah, KSP RMKe-12 ini akan terus memperkukuh agenda pembangunan negara dan rakyat ke arah mencapai matlamat Ekonomi MADANI,” jelas Anwar.

Bagi memudahkan pemahaman serta memberi gambaran lebih jelas keseluruhan 12 penegasan ditetapkan yang menjadi inti pati kepada KSP RMKe-12 dan distruktur mengikut tiga tumpuan utama.

Tumpuan pertama ialah Menuju Negara Berpendapatan Tinggi, seiring matlamat sebagai peneraju ekonomi Asia.

Untuk itu kerajaan beriltizam untuk melaksanakan empat penegasan, iaitu melonjakkan pertumbuhan ekonomi, mempercepatkan reformasi struktur, memacu daya saing sektor dan industri strategik dan terakhir mempertingkat potensi ekonomi wilayah.

Bagi tumpuan kedua pula iaitu Membangunkan Masyarakat Sejahtera, kerajaan beriltizam untuk menjayakan empat penegasan bagi meningkatkan darjat hidup rakyat.

“Kemajuan rakyat tidak sewajarnya diukur dengan pertumbuhan ekonomi semata-mata, sebaliknya harus mengambil kira aspek kesejahteraan secara menyeluruh,” jelas Anwar.

Empat penegasan itu ialah merapatkan jurang ketidaksamarataan, meningkatkan kesejahteraan dan membudayakan masyarakat Madani, menambah baik bakat tersedia masa hadapan dan memperkukuh keselamatan dan pertahanan negara.

Bagi tumpuan ketiga atau terakhir iaitu Memperkukuh Kemampanan dan Tatakelola, juga empat penegasan dilaksanakan dalam usaha mengangkat martabat negara iaitu mempercepat peralihan kepada ekonomi kalis cabaran masa hadapan, meningkatkan kemampanan fiskal, mempertingkatkan kecekapan penyampaian perkhidmatan awam, dan terakhir mempertingkatkan kecekapan pelaksanaan dan pemantauan.

Pada pembentangan KSP RMKe-12 itu, Perdana Menteri turut beriltizam untuk menjadikan kerajaan semasa sebuah kerajaan yang cekap dan tangkas bekerja untuk memenuhi harapan rakyat, menepati ciri-ciri al-Qawiy al-Amin (berdaya saing dan berintegriti) dan Hafizun Alim (pelindung yang beramanah dan berilmu).

“Insya-Allah, Kerajaan Perpaduan akan melaksanakan semua strategi dan inisiatif yang direncanakan dalam KSP RMKe-12 ini secara teratur, bersistematik dan bertanggungjawab, kata Anwar.

Bagi merealisasikan perkara itu, tiga perkara pokok perlu diberikan perhatian iaitu beliau akan bersama-sama memastikan setiap anggota kabinet memantau pelaksanaan projek RMKe-12 agar rakyat mampu mengecapi nikmatnya tanpa berlengah lagi.

Kedua, bagi projek-projek yang telah lama diluluskan, termasuk projek dalam Rancangan Malaysia terdahulu, namun belum dapat dimulakan dalam tempoh masa yang munasabah, projek tersebut akan dibatalkan bertujuan bagi memberikan laluan kepada projek-projek rakyat yang lebih mendesak.

“Ketiga: Saya juga ingin mengajak semua anggota dalam kerajaan, termasuk anggota pentadbiran dan Ketua Jabatan, agar kita sama-sama melaksanakan tanggungjawab dengan jujur dan amanah. Ini bagi memastikan peristiwa salah laku dan teguran audit yang telah dilaporkan dalam Laporan Ketua Audit Negara tidak lagi berulang, tambah Anwar mengakhiri pembentangan usul KSP RMKe-12 itu.


KDNK Malaysia meningkat 4.2 peratus separuh pertama 2023

KUALA LUMPUR, 11 September- Pelbagai langkah proaktif telah diambil oleh kerajaan dalam masa yang singkat untuk mengembalikan Malaysia ke landasan pertumbuhan yang betul. Perdana Menteri Datuk Seri Anwar Ibrahim berkata hasilnya dalam tempoh separuh pertama tahun 2023, keluaran dalam negeri kasar (KDNK) Malaysia telah mencatat peningkatan sebanyak 4.2%, didukung oleh kegiatan sektor swasta dan perdagangan yang baik. "Prestasi pasaran buruh juga semakin baik dengan kadar produktiviti yang lebih tinggi, iaitu 3.7% setahun bagi tempoh 2021-2022, manakala kadar pengangguran menurun kepada 3.5% pada suku kedua tahun 2023. Malah, kadar inflasi pada Julai 2023 telah menurun kepada dua peratus, rekod terendah dalam tempoh 24 bulan.

(Perdana Menteri Datuk Seri Anwar Ibrahim)

"Pendapatan negara kasar (PNK) per kapita lebih tinggi, iaitu RM52,968 (Dolar Amerika $12,035) pada tahun 2022 ketimbang RM42,838 (Dolar Amerika $10,191) pada tahun 2020", katanya ketika pembentangan usul Kajian Separuh Penggal, Rancangan Malaysia Ke-12 (KSP RMKe-12) dalam sidang Dewan Rakyat hari ini."Nikmat kemajuan ekonomi yang dikecapi ini turut dapat dirasai oleh rakyat seperti yang terpapar pada petunjuk pada peringkat global dan domestik. Tambahnya, Malaysia berhasil mencatat pencapaian yang memberangsangkan dalam pembangunan manusia berdasarkan Indeks Pembangunan Manusia (HDI) 2021 pada tangga ke-62 daripada 191 buah negara. "Kita menyasarkan kedudukan ke-25 teratas buat Malaysia dalam masa 10 tahun.Sementara pada peringkat domestik, Indeks Kesejahteraan Rakyat Malaysia yang mengukur tahap kesejahteraan ekonomi dan sosial rakyat telah meningkat sebanyak 1.3% setahun. "Pendapatan rakyat juga telah bertambah baik. Pendapatan purata bulanan isi rumah meningkat kepada RM8,479 pada tahun 2022 daripada RM7,901 pada tahun 2019", katanya.


KSP RMKe-12: Tambahan RM15 bilion, penjajaran ke visi Ekonomi MADANI

KUALA LUMPUR, 11 September- Kerajaan bersetuju menambah siling peruntukan Rancangan Malaysia ke-12 (RMKe-12) sebanyak RM15 bilion, menjadikan jumlah keseluruhan peruntukan rancangan lima tahun itu kepada RM415 bilion.

Menurut Perdana Menteri, Datuk Seri Anwar Ibrahim, RMKe-12 akan dijajarkan semula dengan visi Ekonomi MADANI, menyasarkan pemerkasaan dan merancakkan ekonomi negara untuk tempoh sepuluh tahun.

“Ini bermakna, kerajaan akan membelanjakan sepenuhnya peruntukan RM400 bilion di bawah RMKe-12, dan menambah siling sebanyak RM15 bilion lagi, menjadikan jumlah keseluruhannya RM415 bilion,” katanya ketika pembentangan usul Kajian Separuh Penggal, Rancangan Malaysia Ke-12 (KSP RMKe-12) dalam sidang Dewan Rakyat hari ini.

Tambahnya, kerajaan komited untuk membelanjakan sekurang-kurangnya RM90 bilion setahun bagi tahun 2023 hingga 2025.

Menurut Perdana Menteri, peningkatan itu adalah bagi menambah keperluan untuk membiayai bidang keutamaan rakyat di samping memperbaiki mutu pengurusan dan menyasarkan semula subsidi bagi menampung keperluan asas rakyat.

Jelas Anwar anjakan baharu bermula dengan menoktahkan kemiskinan tegar, menyelesaikan masalah asas prasarana dan keperluan asas rakyat termasuk memperbaiki sekolah dan klinik daif, menjamin bekalan air bersih, serta meneraju ekonomi Islam.

“Dalam bidang menoktahkan kemiskinan tegar, insya-Allah kita akan berhasil menempa kejayaan yang bermakna sebelum akhir tahun ini.

“Sementelahan, KSP RMKe-12 akan menyemak semula dasar, strategi dan sasaran secara menyeluruh dengan mengambil kira kesenjangan pembangunan kota, desa dan pedalaman dan juga miskin-kaya yang masih wujud, hutang yang membengkak, ruang fiskal yang terhad dan peralihan struktur ekonomi yang perlahan,” kata Anwar.

Perdana Menteri turut menyatakan bahawa gagasan KSP RMKe-12 bermatlamatkan “Malaysia MADANI: Mampan, Sejahtera dan Berpendapatan Tinggi”, manakala RMKe-12 telah diluncurkan pada tahun 2021 dan mula dilaksanakan bermatlamat “Makmur, Inklusif, Mampan”.

RMK12 memperuntukkan RM400 bilion bagi membiayai projek pembangunan sambungan dan baharu untuk tempoh lima tahun.

Menurut Anwar, bagi tempoh dua tahun pertama, prestasi perbelanjaan sebenar ialah 34%. Pada tahun 2021, jumlah perbelanjaan pembangunan hanyalah sebanyak RM64.3 bilion, sementara pada tahun 2022 jumlahnya adalah sebanyak RM71.6 bilion.

“RMKe-12 yang diluluskan di Parlimen pada 21 Oktober 2021 merangkumi tiga tema, empat pemangkin dasar dan 14 pemacu perubahan. KDNK yang menguncup sebanyak -5.5% pada tahun 2020 telah mula pulih dengan mencatat pertumbuhan sebanyak 3.3% pada tahun 2021.

“Dalam tempoh dua tahun pertama RMKe-12, yakni dari tahun 2021 hingga 2022, negara telah mencatat pertumbuhan purata KDNK sebanyak 5.9% setahun. Sebanyak 31% daripada 175 sasaran ditetapkan telah dicapai, dan 59% adalah mengikut jadual,” jelas Perdana Menteri.


Pelakon veteran, Mek Habsah meninggal dunia

KUALA LUMPUR, 11 September- Penyanyi, pelakon dan pelawak popular era 1980-an iaitu Mek Habsah meninggal dunia pada usia 67 tahun, hari ini.

Allahyarham Mek Habsah atau nama sebenarnya Habshah Bakar menghembuskan nafas terakhir di Institut Perubatan Respiratori (IPR) Kuala Lumpur akibat penyakit paru-paru, kira-kira pukul 2.45 pagi.

Cucu Allahyarham iaitu Huraimi Hilman memaklumkan berita kematian neneknya itu menerusi laman sosial Facebook.“Selamat berehat nendaku Habshah Bakar. Innalillahiwainnailaihirajiunm. Daripada Allah kita datang, kepada Allah kita kembali,” katanya.Jenazah akan dikafan dan disolatkan di Masjid Bilal Bin Rabah, Taman Koperasi Polis, di sini, untuk disemadikan di Tanah Perkuburan Islam Raudathul Sakinah selepas solat Zohor.


Kajian Separuh Penggal RMK12 dibentang di Dewan Rakyat hari ini

KUALA LUMPUR, 11 September- Kajian Separuh Penggal (KSP) Rancangan Malaysia Ke-12 (RMK12) bakal dibentangkan Perdana Menteri Datuk Seri Anwar Ibrahim pada Mesyuarat Khas Dewan Rakyat hari ini. Menurut takwim menerusi laman rasmi Parlimen, pembentangan KSP RMK12 yang dijadual bermula 10 pagi akan diteruskan dengan sesi perbahasan oleh Ahli Parlimen selama tiga hari bermula esok (Selasa), diikuti jawapan oleh kementerian berkaitan pada 18 dan 19 Sept. Pembentangan KSP RMK12 yang turut disiarkan secara langsung menerusi YouTube Parlimen Malaysia dan beberapa saluran televisyen, dijangka dibentangkan di hadapan Yang Dipertua Dewan Rakyat Tan Sri Johari Abdul. Ini merupakan pembentangan KSP Rancangan Malaysia kali pertama Kerajaan Perpaduan sejak membentuk kerajaan dan mengambil alih tampuk pemerintahan negara selepas Pilihan Raya Umum ke-15 pada 19 Nov tahun lepas.

RMK12, dengan peruntukan RM400 bilion yang dibentangkan pada 27 Sept 2021, merupakan fasa pelengkap rancangan pembangunan lima tahun negara (2021-2025) ke arah mencapai status negara maju dan inklusif. Penyediaan KSP RMK12 adalah untuk mengukur pencapaian sasaran bagi tempoh dua tahun pertama (2021-2022) serta hala tuju 2023-2025, merangkumi kajian semula sasaran, strategi, inisiatif, program dan projek pembangunan bagi matlamat pembangunan serta pertumbuhan ekonomi yang inklusif dan mampan.KSP RMK12 memberi tumpuan kepada dua aspek iaitu penilaian dan semakan semula meliputi pencapaian, analisis jurang, cadangan penambahbaikan dan hala tuju.Pada 7 Sept, Menteri Ekonomi Rafizi Ramli dilaporkan berkata KSP RMK12 perlu dinilai 100 peratus kerana tanggapan ataupun perancangan yang dibuat sebelum COVID-19 sudah tidak boleh lagi dipakai dan kajian separuh penggal kali ini boleh disifatkan sebagai rancangan baharu untuk negara.Pada 19 Jun lepas, Mesyuarat Khas Perdana Menteri bersama Ahli Jemaah Menteri dan Ketua-Ketua Setiausaha Kementerian mengenai KSP RMK12 bersetuju supaya semua pihak bergerak sebagai satu pasukan ke arah mempercepat pelaksanaan reformasi dan inisiatif ekonomi yang dirancang.- BERNAMA


Kunjungan Agong, Raja Permaisuri ke Bintulu, kenangan terindah masyarakat setempat

(Al-Sultan Abdullah dan Raja Permaisuri Agong berkenan berangkat ke Kampung Penan Muslim sempena Kembara Kenali Borneo/BERNAMA)

BINTULU, 11 September- "Kembara Kenali Borneo" Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah di Sarawak memasuki hari ke-4, hari ini.Rombongan Kembara Kenali Borneo Yang di-Pertuan Agong, telahpun tiba di Bintulu semalam, selepas menjelajahi Miri.Lokasi pertama persinggahan Seri Paduka Baginda berdua adalah Kampung Penan Muslim, Batu 10, Jalan Bintulu-Miri, bagi menyantuni rakyat di perkampungan itu. Rombongan pasangan Diraja itu turut singgah di Nyabau Interchange Bintulu untuk sesi bergambar.

(Al-Sultan Abdullah berkenan bertitah pada Pesta Keramaian bersama rakyat sempena Kembara Kenali Borneo di Pantai Bungai Bekenu, semalam/BERNAMA)

Hari ini, konvoi Al-Sultan Abdullah dan Tunku Azizah akan menyantuni rakyat di Rumah Raymond Plen, Sungai Gelam di Sebauh, kira-kira 44km dari Bintulu dan seterusnya berkenan singgah di Masjid Ibadah, daerah Tatau. Kunjungan Baginda berdua, ke bahagian Bintulu pastinya akan menjadi kenangan terindah bagi masyarakat setempat. Selepas menyantuni rakyat di Bintulu, rombongan Diraja akan meneruskan perjalanan ke bahagian Sibu. Kembara Kenali Borneo dari 3 hingga 13 September bermula di Tawau, Sabah dan berakhir di Telok Melano, Sarawak sejauh 2,154 kilometer menelusuri Lebuhraya Pan Borneo yang menghubungkan Sabah, Sarawak serta Brunei.


TERENGGANU, 11 September- Sebanyak 379,400 batang rokok seludup bernilai RM1.2 juta dilupuskan Agensi Penguatkuasaan Maritim Malaysia Terengganu.Pengarahnya, Kepten Maritim Mohd Khairulanuar Abd Majid berkata, rokok pelbagai jenama itu dirampas dalam serbuan pada April lepas.Jelas beliau, proses pelupusan itu dilakukan menggunakan mesin pengisar. "Sisa (rokok) kita akan buang di tempat pelupusan sampah di Sungai Ikan."Maritim Terengganu akan sentiasa memantau kemasukan rokok secara haram ini dengan berterusan melalui rondaan dan Ops Sorok yang kita laksanakan."Sebab kita percaya kemasukan rokok ini masih ada kerana permintaan terhadap rokok tidak bercukai (atau) rokok haram masih tinggi di Pantai Timur," katanya dalam program pelupusan rokok rampasan di sini.Tegas beliau, pemantauan akan dilakukan secara berterusan bagi membanteras aktiviti penyeludupan rokok yang semakin berleluasa.

(Anggota Maritim Terengganu dalam program pelupusan rokok rampasan)


Mayat lelaki dalam lori, polis tahan dua lelaki

KUALA LUMPUR, 11 September- Dua lelaki ditahan bagi membantu siasiatan susulan penemuan mayat seorang lelaki dalam sebuah lori yang diparkir di kawasan tempat letak kereta di Danau Kota, Setapak di sini, semalam.

Ketua Polis Daerah Wangsa Maju Superintendan Ashari Abu Samah berkata, mayat lelaki berumur 59 tahun itu dijumpai oleh adik perempuannya.Mayat telah dihantar ke Hospital Kuala Lumpur untuk tindakan lanjut.Hasil pemeriksaan mendapati terdapat kecederaan pada badan mangsa.Polis masih menjalankan siasatan berhubung punca kejadian dan kes disiasat mengikut Seksyen 302 Kanun Keseksaan.


Kanak-kanak 11 tahun lemas di Pasir Gudang

JOHOR BAHRU, 11 September- Seorang kanak-kanak lelaki ditemukan lemas di sungai berdekatan sebuah restoran di Jalan Nilam 1, Taman Cendana, Pasir Gudang, Johor, petang semalam.Komander Operasi Balai Bomba dan Penyelamat (BBP) Pasir Gudang, Pegawai Bomba Kanan I Mohd Yusri Atan berkata, mangsa dikenali sebagai Muhamad Danil Zahri Borhanuddin, 11.Sembilan anggota dengan dua jentera dikejarkan ke lokasi kejadian untuk tugas mencari dan menyelamat.Mangsa dipercayai pergi ke sungai berkenaan bersama sekumpulan rakan untuk mandi dan menangkap ikan.Mangsa ditemukan pada kedalaman tiga meter.Petugas kesihatan yang berada di lokasi kejadian mengesahkan mangsa telah meninggal dunia.Mayat mangsa diserahkan kepada polis untuk tindakan lanjut.


'Modul Eksekutif Halal Antarabangsa' lahirkan profesional tempatan di peringkat antarabangsa

KUALA LUMPUR, 11 September- 'Modul Eksekutif Halal Antarabangsa' yang dibangunkan Jabatan Kemajuan Islam Malaysia (JAKIM) adalah bagi memperkasakan Pensijilan Halal, bukan sahaja di dalam negara, malah di peringkat antarabangsa. Menteri di Jabatan Perdana Menteri (Hal Ehwal Agama), Datuk Dr. Mohd Na’im Mokhtar berkata, modul itu bakal melahirkan kader profesional tempatan yang mampu memberikan bantuan ke seluruh dunia berkaitan industri halal. "Jadi matlamat modul yang dibangunkan oleh JAKIM ini ialah untuk melahirkan bakat-bakat profesional, mereka yang mahir dalam bidang halal dan kita harapkan dengan modul sedia ada yang dibangunkan akan dapat melahirkan bakat baru "Sudah tentu bakat baru yang mahir berkaitan halal ini, kita akan eksport ke luar negara untuk membantu negara berkenaan," katanya selepas ditemui media dalam Majlis Makan Malam Konvensyen Badan Pensijilan Halal ke-13 (HCBC) di sini.Majlis makan malam itu diadakan bagi meraikan peserta dari luar negara yang telah mendapat pengiktirafan dari pihak JAKIM untuk memberikan perakuan sijil halal di negara masing masing. Majlis berkenaan dihadiri sebanyak 47 buah negara.Dalam masa sama, Program Global Halal Summit 2023  yang berlangsung selama dua hari itu akan turut diadakan sesi perbincangan serta forum halal sebagai salah satu langkah mewujudkan persefahaman dan juga mengeratkan lagi hubungan sesama industri.

(Mohd Na’im Mokhtar (kanan) dalam Majlis Makan Malam Konvensyen Badan Pensijilan Halal ke-13yang dihadiri sebanyak 47 buah negara di Kuala Lumpur)


Pemilikan Ekuiti DNB bakal ditandatangani dalam masa terdekat

KLANG, 10 September- Semua syarikat telekomunikasi (TELCO) di negara ini dijangka menandatangani perjanjian langganan saham (SSA) mengenai pemilikan Ekuiti Digital Nasional Bhd (DNB) dalam masa terdekat.Menteri Komunikasi dan Digital, Fahmi Fadzil berkata, pelaksanaan rangkaian 5G di seluruh negara dapat dipercepat dengan penglibatan TELCO dalam SSA syarikat yang ditubuhkan kerajaan."Ini bakal membolehkan pelaksanaan rangkaian 5G lebih pantas dan laju berbanding sekarang", katanya selepas menghadiri Festival Sungai Klang, di sini.Liputan rangkaian 5G di kawasan berpenduduk di Malaysia telah mencecah 68.8 peratus setakat 31 Ogos lepas dan dijangka mencapai 80 peratus menjelang hujung tahun ini.

( Menteri Komunikasi dan Digital, Fahmi Fadzil )


LKIM perkenal inisiatif satu persatuan nelayan, satu produk, tingkat ekonomi nelayan

PELABUHAN KLANG, 10 September- Lembaga Kemajuan Ikan Malaysia (LKIM) bakal memperkenalkan inisiatif satu persatuan nelayan, satu produk sebagai usaha bagi meningkatkan ekonomi dan membasmi kemiskinan dalam kalangan nelayan.Pengerusinya, Muhammad Faiz Fadzil berkata, usaha itu mampu meningkatkan taraf dan kualiti hidup nelayan yang kebanyakannya daripada golongan B40."Hal ini kerana ramai dalam kalangan mereka (nelayan) tidak melibatkan diri dalam industri hiliran, bermaksud mereka tidak mengubah hasil tangkapan mereka itu untuk menjana pendapatan."Terdapat 113 persatuan nelayan di dalam negara, jadi saya merancang untuk mewajibkan setiap persatuan ini mempunyai produk dan aktiviti hiliran berasaskan perikanan masing-masing supaya lebih banyak hasil dapat dijana," katanya.Beliau berkata demikian ketika ditemui pada majlis Rahmah Mesra Madani dan Pemberian Bantuan kepada 29 nelayan di perkampungan Orang Asli Pulau Indah, di sini.


MITRA, RISDA disaran bekerjasama sedia peluang pekerjaan

HUTAN MELINTANG,10 September- Unit Transformasi Masyarakat India Malaysia (MITRA) disaran bekerjasama dengan Pihak Berkuasa Kemajuan Pekebun Kecil Perusahaan Getah (RISDA) dalam usaha menyediakan lebih banyak peluang kepada wanita kaum itu menceburi bidang TVET.Timbalan Perdana Menteri Datuk Seri Dr Ahmad Zahid Hamidi berkata ini termasuk tawaran mengikuti kursus TVET di bawah program Jelita yang diterajui agensi tersebut.Keterlibatan itu bagi memastikan kemahiran dimiliki tidak hanya terhad kepada bidang tertentu, sekali gus dapat membantu meningkatkan ekonomi golongan tersebut."Kursus TVET merupakan kursus jangka panjang yang boleh menjamin bukan sahaja kepada usahawan, bahkan memberi peluang kerjaya kepada para pesertanya." Oleh hal demikian, saya melantik Pegawai Khas bagi menjaga hal ehwal Orang India melalui MITRA bagi membantu masyarakat berkenaan", ujarnya ketika berucap pada Majlis Perasmian Penutupan Program Bakeri-Queenpreneur Bakers 2023 di sini.JELITA menawarkan 10 bidang kemahiran dan pensijilan lebih tinggi dan luas, selain menjalinkan kerjasama dengan 74 rakan strategik bagi memastikan program dan pensijilan ditawarkan selaras keperluan industri.

( Timbalan Perdana Menteri Datuk Seri Dr Ahmad Zahid Hamidi)